Qalampir.uz | Абдулла Орипов ўзига қўйилган тақиқларда Ислом Каримовни айблаганми?\nИнтервью\t19 Март 20:11 57433\n“Абдулла аканинг бутун умри бир бўлди, охирги етти йилда уйда ўтиргани ҳам бир бўлди”. Ўзбекистон Қаҳрамони, Ўзбекистон халқ шоири, мамлакат мадҳияси муаллифи Абдулла Ориповнинг турмуш ўртоғи шоирнинг сўнгги кунлари ҳақида интервью берди. У ЎзА мухбири билан суҳбатда шоир умрининг сўнгги етти йилини норасмий тақиқлар остида ўтказганини айтди.\nАбдулла Орипов Ўзбекистон эндигина мустақиллик эришган йиллари давлат мадҳияси сўзи муаллифи сифатида мамлакатда катта обрў-эътиборга эга бўлди. Ёзувчилар уюшмаси раиси лавозимида кўп йиллар фаолият юритди. Элда ҳурмат, эътибор топди. Таъбир жоиз бўлса, Биринчи Президент Ислом Каримовга энг яқин ижодкорлардан бири сифатида кўрилди.\nБироқ, ўтган давр Абдулла Ориповнинг фаолияти ва шахсий ҳаётига ҳам соя солган. У кўплар қатори норасмий тақиқлар остида қолган эди. У телевидениеда кўрсатилмас, радиода овози янграмас, матбуотда шеърлари тугул, интервьюлари босилишига ҳам тақиқ қўйилганди. Хўш, бунинг сабаби нима эди?\nАбдулла Ориповнинг турмуш ўртоғи Ҳанифа Мустафоеванинг суҳбатда маълум қилишича, Абдулла Орипов бу ҳолатни “кўпга келган тўй” сифатида қабул қилган ва эътибордан четда қолишида Биринчи Президент Ислом Каримовни айбламаган.\n“Мен тирик гувоҳман, Абдулла ака Биринчи Президент ҳақида ҳеч қачон ёмон фикрга бормади. У кишини ёмон кўрмади. Бу унинг иши эмас, атрофидагилар қилган. Булар менга эмас, Президентнинг ўзига қаратилган, дер эдилар. Ҳаммага келган тўй, ҳаммани шундай қилишди. Шу етти йил ичидаги изтиробларини умуман ҳазм қила олмайман. Жуда эзилди”, дейди Ҳанима Мустафоева.\nШоирнинг рафиқаси сўзида давом этаркан, Ўзбекистон Республикаси Президенти Шавкат Мирзиёев доим Абдулла Ориповнинг ҳолидан хабар олиб турганини таъкидлаган.\nҲанифа Мустафоевага кўра, Абдулла Орипов умрининг сўнгги йилларида интернетдан таскин топган.\n“Абдулла аканинг бутун умри бир бўлди, охирги етти йилда уйда ўтиргани ҳам бир бўлди. Жуда ёмон. Балиқни сувдан чиқариб қўйса қандай аҳволга тушади, Абдулла ака ҳам шундай бўлди. Матбуотдан айирди, телевидениедан айирди, ҳамма нарсадан айирди. Яхшики умрининг охирида интернетга боғланди”, дейди шоирнинг рафиқаси.\nIslom Karimov Abdulla Oripov Hanima Mustafoyeva


ИнтерФУТБОЛ :: Шамиль ГАЗИЗОВ: «ЎРУНОВ - ШУБҲАСИЗ, ИҚТИДОРЛИ ЙИГИТ».\nШамиль ГАЗИЗОВ: «ЎРУНОВ - ШУБҲАСИЗ, ИҚТИДОРЛИ ЙИГИТ».\nҲамюртимиз Остон Ўрунов олдида катта синовлар тургани ўз-ўзидан аён. Зеро, ёш футболчининг «Спартак»ка трансфери омадсиз чиққач, унинг атрофидаги гап-сўзлар ортиб кетди. Муҳими, Ўруновнинг Россия Премьер-лигасидаги илк жамоаси «Уфа» унга ҳамон ишонмоқда.\nЁзги трансферлар бозорида таркиб масаласида катта ўзгаришларга қўл урган Бошқирдистон жамоаси 12 нафар футболчи билан хайрлашиб, улар ўрнига 13 нафар янги ўйинчи таклиф қилди. Эътиборли томони, уфаликлар шунча футболчига умуман пул сарфлашмади. Яъни эркин агент мақомига эга бир қатор ўйинчилар билан шартнома тузишди, яна ижара келишувларига кўпроқ эътибор қаратишди. Хусусан, Остон Ўрунов шу шарт асосида ортга қайтарилди. Охирги вақтларда «Уфа»нинг жиддий молиявий муаммолар ичида қолгани ҳақида ҳам хабарлар тарқалмоқда. Таъкидланишича, клуб бақувват ҳомий ёрдамига муҳтож. Хуллас, 2 йилча олдин еврокубоклар йўлланмаси учун курашган «Уфа» энди элитада қолишни ўйламоқда. Муҳими, жамоа бош директори Шамиль Газизов келажакка катта умид билан қарамоқда. У хусусан, Остон Ўруновнинг жамоага наф келтира олишига шубҳаланмаяпти.\n- «Уфа» сафига қўшилган янги футболчилар мавқесига қарасак, Остон Ўруновнинг ортга қайтгани ёзги муддатда асосий трансфер иши бўлдими?\n- Йўқ, нега? Ахир Ўрунов юлдуз даражасига етмаган футболчи-ку. У ҳали ҳам салоҳияти катта ёш ўйинчи.\n- Лекин охирги вақтларда Ўруновни жуда кўп муҳокама қилишяпти.\n- Ҳа, футболчи мудом турли гап-сўзлар марказида. Аслида ҳаммаси бошқача. Табиийки, Остонни олдинда катта меҳнат кутяпти. Айтиш жоиз, у «Уфа»га қайтишда, маошининг бир неча баравар камайишига ҳам кўнди. Қолаверса, мутлақо текин ижара келишуви. Умуман, бу келишувнинг ҳайратланарли томони йўқ. Аслини олганда, бу галги трансферлар анча қизиқарли. Мана, кимлардир бирданига асосий таркибдан жой олишди, айрим йигитлар эса ҳозир тайёргарлик жараёнини ўташяпти. Хуллас, ҳаммаси ҳали олдинда.\n- Қизиқ, Ўрунов масаласида «Спартак» билан қандай келишдинглар? Зеро, ёзнинг ўрталарида Москва клубининг катта талаби туфайли футболчи учун курашдан четда чиққан эдинглар. Якунда Ўруновни текин ижара асосида олдинглар. Яна у 60 фоиздан кўп учрашувда қатнашса, мавсум якунида трансферини 1 миллион еврога сотиб олиш ҳуқуқига эга бўлдинглар...\n- Камига агар футболчини харид қилишга қарор қилсак, «Спартак» тўлов муддати масаласида ҳам имтиёз беришга рози бўлди.\n- Ўрунов чиндан ҳам, ҳали ўсадиган салоҳияти катта истеъдодми ёки сизга бегона эмаслиги, «Спартак»ка айнан ўзингиз олиб борганингиз учун уни ташлаб қўйишни истамадингиз? Чунончи, ҳозир кўпчилик бу футболчига нисбатан ишончсиз қарамоқда...\n- Ҳа, айни пайт кўплаб футболчиларга ишонишмаяпти. Биз Ўруновнинг келажаги порлоқ эканлигига аминмиз. Фақат ҳали тинмай ишлаши, тер тўкиши керак. Остон айрим хатоларга йўл қўйдики, энди уларни тузатиш ва қайтармаслик ҳақида бош қотириши шарт. Муҳими, камчиликларини билиб олди ва ҳаммасини тушуниб турибди. Умуман, Ўрунов - иқтидорли йигит. Бунга шубҳа йўқ.\n04:08 Испания ҳукумати Суперлигага қарши (0)\n03:30 Иньяки Уильямс: «Орзумни амалга ошириб, тарихга кирдим» (0)\n02:54 ЕЧЛ. 3-ТУР: Юлдузли дубллар ҳафтаси (0)\n02:25 Венгер Россиядан таклиф кутмоқда (0)\n00:46 Энди Адейемига "қийин" бўлади... (0)\n00:22 Жалолиддин Машарипов ОФК томонидан ОЧЛда ҳафта қаҳрамони деб топилди (0)\n00:10 Расмий хабар: Ўзбекистон МТЖ 15 ноябрь куни Грузия билан ўйнайди (0)\n23:23 Триппьер АПЛга қайтмоқчи (0)\n22:22 «Лейпциг» ва «Барса» Ольмо бўйича келишишди (0)\n21:21 Суаресга ўринбосар топилди (0)\n20:20 Лева керакми? 150 «лимон» тўланг! (0)\n19:19 Стерлингнинг нархи 80 млн. евро (0)\n18:18 «Реал»да янги ҳомий (0)\n17:17 Робби Брейди Чемпионшип клуби сафига ўтди (0)\n16:16 «Барса» Исакни нишонга олди (0)\n15:15 Асосий даъвогарлар танлаб олинди... (0)\n14:14 Бензема айбини тан олмаяпти (0)\n13:13 Кессьега 1-Лигадан ўринбосар топилди (0)\n12:12 Англия терма жамоаси жазоланди (0)\n11:11 «Реал» идеал ҳужумчи топди (0)\n10:10 Лунинга «Боруссия» қизиқмоқда (0)\n09:49 Мане, Салоҳ ҳақида... (0)\n09:09 Мавсум кашфиётлари: Кечаги омадсиз бугун илғор (0)\n08:28 Роналду ва Погба Сульшерга ишонмай қўйишдими?... (0)\n07:37 Пикфорднинг ғаройиб айёрлиги... (0)


Эрдўғон –Гулан уруши янги босқичга ўтди; Youtube қурбон этилди\nТуркия раҳбарларининг Сурияга нисбатан ҳарбий амалиëтлар режаси муҳокама этилган махфий йиғини аудиоси Youtube порталида пайдо бўлиши ортидан¸ Анқара бу портални ëпиб қўйди. Ҳукумат раҳбарлари хос суҳбат ва махфий йиғинлари ëзувларининг фош этилиши учун турк расмийлари АҚШда яшаëтган “Нурчилар” ҳаракати раҳнамоси Фатҳуллоҳ Гулан ва унинг ҳуқуқ тизимларидаги агентларини айбламоқда.\nПайшанба куни Youtube.com порталида Туркия Ташқи ишлар вазири Аҳмад Довудўғли раислигида ўтказилган махфий хавфсизлик йиғини аудиоси пайдо бўлди.\n“Агар Туркияда бирор учрашувда айтилганлар сир қолиши керак бўлса¸ бу айнан шунақа учрашув эди”¸ деб ëзди бу воқеани шарҳлаган New York Times газетаси.\nТуркия хавфсизлик хизмати раиси ва энг олий генераллар иштирокидаги бу ўта махфий йиғин иштирокчилари Сурияга қарши ҳарбий ҳужум уюштиришни оқловчи баҳона топиш ҳақида гапирадилар. Шундай баҳоналардан бири ўлароқ¸ Сурия ичкарисидаги Туркия ҳудуди саналган бир гектарлик майдондаги Усмонли императорлиги асосчисининг бобоси Сулаймон Шоҳ мақбарасига ҳужум уюштириш тилга олинади.\nБундай энг махфий йиғиндаги гапларнинг ўғринча ëзиб олиниши ва Youtubeга қўйилиши Эрдўғон ҳукуматини шарманда қилишга қасд қилган кучлар қўлининг қанчалик узунлигини яна бир бор намойиш қилди ва Туркия раҳбарларининг кескин қаҳрига учради:\n-Бош вазиримиз¸ вазирлар ва юқори даражали расмийлар суҳбатларини ëзиб олиш Туркия давлати ва миллатимизга қарши очиқ уруш эълон қилишдир¸ деди 28 март куни Туркия Ташқи ишлар вазири Аҳмад Довудўғли.\n- Бу ҳужумни амалга оширганлар нишони аниқ. Ҳужумчилар Туркияни заиф қилиб кўрсатмоқчилар. Бу ишни қилганлар Сулаймон Шоҳ мақбарасини асраш учун қўлламоқчи бўлган эҳтиëт чораларимизни йўққа чиқармоқчилар ва бу иш билан бу мақбара ҳудудида жойлашган аскарларимиз хавфсизлигига нисбатан жиддий таҳдид туғдирмоқчилар¸ деб давом этди Анқара дипломатлари раҳбари.\n27 март кунги махфий йиғинда айтилган гапларнинг ўша куниëқ Youtubeга қўйилиши ортидан мазкур йиғин бўлиб ўтган Ташқи ишлар вазирлиги биносида махфий ëзиб олиш мосламаларини қидириш амалиëти амалга оширилди. Давлат сирининг бунчалик тез ва бунчалик қўрқмасдан фош этилишидан туғилган ғазаб оқибатида Анқара ҳукумати Youtube порталини ëпиб қўйди.\nҚизиққонлик билан қабул қилинган бундай қарор дарҳол ҳам Европа Иттифоқи¸ ҳам АҚШ томонидан танқидга учради:\n- Биз табиийки¸ Twitter ëпилганида айтганим каби¸ сўз ва ифода эркинлигига раҳна солувчи ҳар қандай ҳаракатга қаршимиз. Шу боис Туркия ҳукуматидан ўз фуқароларининг нафақат Youtube¸ балки Twitterга киришларини ҳам очиб қўйишни сўраймиз. Кеча конституциявий маҳкама ҳукуматнинг Twitterни тўсиш қарорини тўхтатди ва уни бекор қилиш учун 30 кунлик муҳлат берди.\nУмид қиламизки¸ Анқара ҳукумати суд қарорини бажаради¸ деди Youtube ëпилишига муносабат билдирган АҚШ Давлат департаменти матбуот котиби Марие Ҳарф.\nТуркияда кейинги ҳафталар ичи давлат арбоблари махфий суҳбатлари ëзиб олинган аудиокомпроматлар тўлқини юзага чиқди ва Эрдўғон ҳукумати бу уруш учун АҚШда ўринлашган Фатҳуллоҳ Гуланни айбламоқда.\nДавлат ва ҳукумат тизимларига узоқ йиллар давомида сиздирилиб¸ аксар муҳим лавозимларни эгаллаган гуленчилар¸ бу айбловга кўра¸ Эрдўғон ҳукуматини халқ олдида обрўсизлантириш орқали уни ҳокимиятдан ағдариш режасига киришган.\nТуркия сиëсий ҳаëтида таъсири кучли бўлган бадавлат Фатҳуллоҳ Гулан бундай айбларни рад этмоқда.\nКейинги кунларда Туркиянинг Ражаб Тоййиб Эрдўғон бошчилик қилаëтган ҳукумати тобора кўрпаси калта одам ҳолига тушиб бормоқда – очилган бир томонини ëпиб улгурмай¸ бошқаси очилиб қолмоқда.\n“Катта пора” жанжали доирасида аввалига вазирлар ва улар ўғиллари ва яқинларининг бизнес келишувларига оид сирлар фош бўлди. Бу фош этишлар ўнлаб одамнинг қамали ва кетма-кет тўрт вазирнинг истеъфога кетишига олиб келди.\nҲукумат бу фош этишлар учун ўзи ва партиясини яқинлашаëтган сайловлар олдидан обрўсизлантиришга қасд қилган гуланчиларни айблаб¸ унинг прокуратура ва полициядаги юзлаб муридларини ишдан бўшатди.\nҲукумат биринчи ҳамлани даф этишга улгурмай туриб¸ Эрдўғоннинг ўз ўғли билан хос суҳбати ëзуви Youtube порталида пайдо бўлди. Эрдўғон томонидан монтаж қилингани иддао этилган бу ëзувларда бош вазир ўз ўғлига уйдаги миллионлаб ноқонуний келган нақд евродан тезроқ қутулишни тавсия этади.


Хитойнинг Циан шаҳрида Осиё чемпионати олдидан UWW Asia Бош Ассамблеяси йиғилиши бўлиб ўтди – Ўзбекистон миллий олимпия қўмитаси\nХитойнинг Циан шаҳрида Осиё чемпионати олдидан UWW Asia Бош Ассамблеяси йиғилиши бўлиб ўтди\nБугун Хитойнинг Циан шаҳрида спорт курашлари бўйича Осиё чемпионати старт олди. Табиийки, мазкур мусобақадан аввал халқаро ташкилотнинг Бош ассамблеяси ва у атрофидаги қатор йиғилишлари ўтказилди. Эътиборлиси, ушбу тадбирларда Ўзбекистон спорт курашлари ассоциацияси Бош котиби Шуҳрат Мамадалиев, UWW (Бирлашган курашлар дунёси) вице-президенти Ахролжон Рўзиев ҳам иштирок этишди.\nАссамблея доирасида ушбу спорт тури бўйича 2018 йилда амалга оширилган ишлар яна бир бор муҳокама қилиниб, 2019 йил учун ишлаб чиқилган қатор дастурлар, хусусан, молия соҳасидаги режалар, қолаверса, Токио-2020 Олимпиадасига квалификация доирасидаги дастурлар муҳокама қилинди.\nШунингдек, Ассамблея доирасида UWW Asia таркибига ҳам қатор ўзгартиришлар киритилди. Аҳамиятлиси, унда Ўзбекистон спорт курашлари ассоциацияси Бош котиби Шуҳрат Мамадалиев мазкур ташкилотнинг маркетинг ва ОАВ билан ишлаш комиссиясининг аъзосига айланди.\nЭслатиб ўтамиз, спорт курашлари бўйича Ўзбекистон терма жамоаси сўнгги Осиё ўйинларида умумжамоа ҳисобида кучли учликка кирган. Курашчиларимиз 2018 йил давомида Олимпия йўналиши бўйича медаллар жамғармаси бўйича ҳам кучли учликдан жой олишди. Вакилларимиз йил давомида 11 та олтин, 13 та кумуш ва 18 та бронза медалларини жамғаришди. Бу борада биринчи ва иккинчи ўринларда мос равишда Эрон ва Япония термалари қайд этилишган. Хитойда старт олган Осиё чемпионати 28 апрелга қадар давом этади.


Ўзбекистон илк бор халқаро Танк биатлонида иштирок этади\n16:00 28 Январ 2020\n12:46 21.04.2019 (Янгиланган 12:57 21.04.2019) Ҳавола олиш\nХалқаро танк биатлонида Ўзбекистон жамоасида 4та экипаж - 3та асосий ва 1та заҳира, иштирок этади.\nТОШКЕНТ, 21 апр – Sputnik. Ўзбекистон 2019 йилда биринчи марта Халқаро армия ўйинлари (АрМИ-2019) доирасида ўтказиладиган энг нуфузли мусобақа – “Танк биатлони”да иштирок этади, деб хабар қилмоқда Sputnik мухбири Мудофаа вазирлиги матбуот хизматига асосан.\n“Ўтган йилги IV Халқаро армия ўйинларининг Танк биатлони йўналишида ўзбекистонлик ҳарбий хизматчилар кузатувчи сифатида иштирок этган бўлса, жорий йилда 4 та танк экипажи (3 таси асосий ва 1 таси захира) билан Россияда ўтказиладиган ушбу мусобақада баҳслашади”, - дейилган хабарда.\nУшбу экипажлар 2019 йилнинг февраль-март ойларида “Чирчиқ” полигонида ўтказилган саралаш босқичи давомида энг юқори кўрсаткичларни қайд этган 4 та танк экипажи: танк командири, мўлжалга олувчи-оператор, механик ҳайдовчилар орасидан танлаб олинган.\nҲозирги вақтда улар Марказий ҳарбий округининг “Фориш” полигонида якка тартибда пойга ва эстафета турлари бўйича Т-72 танкларида интенсив амалий тайёргарликдан ўташяпти.\nЎзбекистон ҳарбийлари танк биатлони ўтган йил биринчи марта иштирок этишган эди. Ўшанда Танк биатлонини ўтказиш учун халқаро стандартларга мос бўлган майдон – Тошкент ҳарбий округининг “Чирчиқ” полигонида бунёд этилиб, 9 май – Хотира ва қадрлаш куни арафаси Ўзбекистон Мудофаа вазирлиги миқёсида биринчи мусобақа ташкил этилган эди.\nТанк биатлони – танк экипажлари ўртасида танкни бошқариш ва унга ўрнатилган асосий ҳамда захира қуролларидан мўлжалга аниқ отиш бўйича амалий мусобақа ҳисобланади. У Халқаро армия ўйинлари (АрМИ) дастурига киритилган бўлиб, энг нуфузли мусобақа ҳисобланади.\nХабарда айтилишига кўра, бу йил бешинчи марта ўтказилаётган Халқаро армия ўйинлари Ўзбекистон ҳудудида ҳам бўлиб ўтади. Хусусан, 3-17 август кунлари бўлиб ўтадиган Ҳарбий-тиббий эстафета мусобақалари Ўзбекистонда ўтказилади.


17 апрел 2021, Тошкент вақти: 09:46\n12 январь куни Жиноят ишлари бўйича Урганч шаҳар суди 42 яшар Шерназар Норбоев, 31 ёшли Базиргон Сафаев, 30 ёшли Дилмурод Ўринов ва 27 ёшли Алишер Сайфуллаевларни конституциявий тузумига тажовуз қилиш, тақиқланган диний экстремистик ташкилот тузиш ва ноқонуний диний адабиётларни тарқатганлик каби жиноятларда айбли деб топди.\nСуд ҳукмига кўра, уларнинг ҳар бирига саккиз йиллик қамоқ жазоси тайинланди.\nҚамалган маҳкумлардан бирининг яқини Озодлик билан суҳбатда акасининг оддий намозхон бўлганини иддао қилади:\n- Акам 2005 йилда ишсизлик туфайли Россияга кетиб қолган эди. 2014 йилгача Россияда ишлади. Ўзбекистонга келиб турар эди. Сўнгги бор ўтган йилни август ойида келганида уни майда безорилик айби билан милицияга олиб кетишди. Кўчада бир қизга тегажоғлик қилдинг, деб милицияга олиб кетишди. Ҳибс учун сабабни ўйлаб топишди. Борса¸ у билан Россияда бирга ишлаган бошқа йигитлар ҳам ўтирибди. Уларни ўн кун сўроқ қилиб, диний фундаментализм билан боғлиқ айбловларни қўйишиб, қамаворишди. Уйингдан диний адабиёт чиқди, Россияда масжидга боргансан, таниқли имомларни ваъзларини тарқатгансан, деб шунақа айблов қўйишди, дейди маҳкумлардан бирининг исми сир қолишини истаган қариндоши.\nҚамалганларнинг Россияда қолган танишларидан бири улар намозхон бўлишгани, Москвада ишлаб юрган пайтда маҳаллий масжидга тез-тез бориб турганликларини яширмади:\n- Бу йигитлар билан бирга ишлаганман. Шерназар Хонқанинг Қирқёп қишлоғидан. Ўқитувчи бўлган. Ишсизликдан шу ерда тирикчилик қилиб юрганди. Базиргонни ҳам биламан, у ҳунарманд йигит. Дилмурод ва Алишерлар диндан умуман йироқ йигитлар эди. Россияга келганидан сўнг нaмоз ўқишни бошлашган. Москва чеккасидаги Зенигород шаҳарчасидаги масжидга бориб туришар эди. Лекин уларда экстремистик ёки фундаменталистик ўй-фикр йўқ эди. Ҳамма қатори нaмозга келишар эди. Менимча, бу йигитлар ҳақида нотўғри маълумот етиб борган ва уларни ноҳақдан қамашган, -дейди қамалган йигитларнинг Москвада яшовчи таниши.\nХоразм вилояти Ички ишлар бошқармаси, шунингдек вилоят Адлия бошқармасининг Озодлик боғланган расмийлари тўрт судланувчига қўйилган айблов моҳияти ҳақида изоҳ бера олмасликларини айтишди.\nХоразмлик ҳуқуқ фаоли, “Нажот” инсон ҳуқуқлари ташкилоти раҳбари Ҳайитбой Ёқубовнинг айтишича, вилоятда Россиядан қайтаётган меҳнат муҳожирларининг диний айбловлар билан қамалиши биринчи марта бўлаётгани йўқ:\n- Ўтган йил Россиядан қайтган ўндан зиёд йигит шундай айбловлар билан қамалди. Қайтиб келганларнинг деярли ҳаммасини СНБ сўроқ қилади. Қайси масжидга бординг¸ дейди. Четга ишлагани кетганлар устидан назорат кучайтирилганига анча бўлади. Чунки Ўзбекистонда масжидлар назорат остида. Чет мамлакатлардагиларда назорат йўқ. Шунинг учун у ёққа бориб келганларни сўроқ қилади. Бирининг кетига иккинчисини қўйиб, шунақа кузатув қўйишган. Афсуски, кўпчилик ҳар хил чақимчиликлар қурбони бўляпти. Асоссиз қамалиб кетаяпти, дейди Ҳайитбой Ёқубов.\nКейинги йиллар давомида Ўзбекистон ва Россия ҳуқуқ-тартибот идораларининг террорчиликка қарши кураш доирасида фаол ҳамкорлик қилаётгани, хусусан, Россияга кетгач, ортидан қидирув эълон қилинган муҳожирларга оид фото-видео материаллар Ўзбекистон томонига тақдим қилинаётгани айтилмоқда.\nТошкентдаги Мустақил ҳуқуқ ҳимоячилари ташаббус гуруҳи раҳбари Суръат Икромовга кўра, диний ваъзларни эшитгани ёки намоз ўқиш учун масжидга боргани учун айбсиз инсонларни жавобгарликка тортиш Ўзбекистоннинг бошқа ҳудудларида ҳам кўпайиб бормоқда:\n- Ўтган йилда уч юздан зиёд фуқаро ҳуқуқлари топталгани борасида ташкилотга шикоят билан мурожаат қилди. Уларнинг аксар кўпчилиги диний мотивлар билан қамалган ва қамоқда қийноққа солинган маҳбусларнинг яқинларидир, дейди Икромов.\nҲуқуқ фаолига кўра, ўтган йили 142 нафар ўзбекистонлик диний мотивлар бўйича қамалган. Шулардан 14 нафари аёллардир.


/Мурожаат қилиш тартиби\nБўлим: Малумотлар\t Чоп этилди: 18.11.2016 17:26\t Ўқилди: 822\nСиздан диққат билан Сурхондарё вилоят Ички ишлар бошмасининг мурожаатларни қабул қилиш ва кўриб чиқиш тартиби билан танишиб чиқишингиз сўралади.\nСурхондарё вилоят Ички ишлар бошқамасига мурожаат этиш имкониятини таъминловчи қўшимча восита ҳисобланади.\nМурожаатга жавоб бериш маълум вақтдан кейин Сурхондарё вилоят Ички ишлар бошқамасининг расмий веб-сайтининг «Савол ва жавоблар» сарлавҳасида эълон қилинади. Мурожаатларни кўриб чиқиш муддати 10 кундан ошмайди. Агар фуқаронинг мурожаатини кўриб чиқиш учун қўшимча вақт талаб этилса, у ҳолда 1 ойдан кўп бўлмаган муддатга узайтирилиши мумкин\nСурхондарё вилоят Ички ишлар бошқамаси ваколат доирасига кирмайдиган саволлар кўриб чиқилмайди ва бошқа ташкилот ва корхоналарга юборилмайди. Нотўғри шаклга эга бўлган мурожаатлар кўриб чиқилмайди.\nАгар Сиз, бизнинг жавобимиздан қониқиш ҳосил қилмасангиз, Сурхондарё вилоят Ички ишлар бошқамаси бошлиғининг жисмоний ва юридик шахсларнинг қабулига шанба куни соат 11:00 дан 13:00 гача мурожаат қилишингиз мумкин.\nМанзил: Ўзбекистон Республикаси Термиз шаҳар Б.Авлод кучаси 46 уй\nМулжал: Б.Авлод кўчаси ва Хамза кўчалари кесишган чоррахаси Вилоят Телевиденияси биноси рўпараси


Газета СБХ / 2015 год / № 30 / Қонунбузарликлар фош этилди\nМаълумки, амалдаги тартибларга мувофиқ норезидентлар, яъни Ўзбекистон Республикаси фуқароси бўлмаган, шунингдек Ўзбекистонда доимий яшаш жойига эга бўлмаган чет эллик фуқароларга мамлакатимизга кириб келиш вақтида божхонага тақдим этилган декларацияга мувофиқ республикага олиб кирган валютаси миқдоридаги нақд хорижий валютани божхона баённомасида ёзма қайд этиш шарти билан олиб чиқиб кетишига рухсат этилади.\nНорезидент томонидан йўловчи божхона декларациясида (олиб кириш пайтида тўлдирилган ва божхона органининг ходими томонидан тасдиқланган) ёки ТС-28 гувоҳномасида (5 минг АҚШ долларига эквивалент миқдордан ошадиган ҳажмда нақд чет эл валютаси олиб кирилиши пайтида божхона органи томонидан берилган) кўрсатилган суммадан ортиқча нақд чет эл валютасини олиб чиқиш учун фақатгина Ўзбекистон Республикаси Марказий банки ёки хорижий валюта билан операцияларни ўтказишга асосий лицензияси бўлган ваколатли банклар томонидан бериладиган рухсатнома асос бўлиб ҳисобланади.\nАммо қозоғистонлик Ш.К. мазкур қоидаларни менсимади. У пойтахтимиз аэропортидан Сеулга парвоз қилиш олдидан йўловчи божхона баённомасида ва божхона ходимларининг оғзаки сўрови пайтида маълум қилмасдан 2 минг АҚШ долларини олиб чиқишга уринган пайтда тўхтатиб қолинди.\nКиевга парвоз олдидан украиналик Л.Д. хоним қўл сумкасига кўз югуртирди. Чипталар, паспорт, валюта – ҳаммаси жойида! Аммо, барибир у хотиржам бўлолмади. Пуллари орасидан 3 300 долларини санаб, сумканинг кўз илғамас қисмига яширди ва таваккал қилганча, божхона назорати ҳудудига кириб келди. Аслида бу пул божхона баённомасида қайд қилинмаган – яширинча олиб чиқишга кўзланган эди!\nЧин юрти деса кўз олдимизда меҳнаткаш ва беҳаловат хитойликлар гавдаланади. Ҳалоллик ва тўғрилик бу диёрда ҳам биздаги каби юксак қадрланади. Аммо юртимиздан ўз шаҳрига қайтаётган урумчилик А.Г. қинғир хатти-ҳаракатлари билан ўзаро ишонч тушунчасига хиёнат қилди. У 2 200 АҚШ доллари ва 4 200 хитой юанини қўл юкларига яширганча олиб чиқишга уринган пайтда тўхтатиб қолинди.\nУнинг ватандоши А.В. ҳам Урумчига парвоз қилди – фақат яширинча олиб ўтишга уринган 3 100 АҚШ долларидан маҳрум бўлган ҳолда! Чунки у мазкур валюталарни йўловчи божхона баённомасида қайд қилмаган эди.\nРоссиялик З.Р.нинг Москвага парвоз олдидан безовталанишига сабабни зийрак божхоначилар ўз вақтида пайқашди. Ушбу шахс божхоначилар томонидан божхона кўригидан ўтказилганда унинг юклари орасига 3 200 АҚШ доллари яширилгани фош этилди.\n«Тошкент-Иркутск» рейси бўйича парвозга шайланган К.С.га ҳам ўзи ташриф буюрган мамлакат тартибларини менсимагани қимматга тушди! У она шаҳрига парвоз олдидан яширинча олиб чиқишга уринган 3 650 АҚШ доллари билан «хайрлашиш»га мажбур бўлди.\nНижний Новгородлик Т.Л. хонимга эса божхона назоратидан беркитган ҳолда олиб чиқиб кетиш учун 3 760 АҚШ долларини қўл сумкаси ва юклари орасига яшириш ишончсизроқ усулдек туюлди. Гўёки ишнинг кўзини биладиган бу аёл нақд хорижий валюталарни ички кийимлари орасига яширди. Аммо шахсий кўрик давомида божхоначилар унинг қонунга зид ҳаракатларига нуқта қўйишди.\nБожхоначилар туркиялик Д.Ҳ.га ҳам Истанбулга парвози олдидан оқ йўл тилашлари мумкин эди. Аммо «Тошкент» халқаро аэропортида «меҳмон»нинг иззати битди! Аниқланишича, у 6 750 евро ва 250 фунт стерлингни йўловчи божхона баённомасида ва божхона ходимининг оғзаки сўрови пайтида маълум қилмасдан туриб олиб чиқишга уринган экан.\nЖорий йилнинг ўтган 5 ойи давомида «Тошкент-Аэро» ИБК ходимлари томонидан ҳуқуқни муҳофаза қилувчи бошқа идоралар вакиллари билан ҳамкорликда аниқланган 48 та божхона қоидабузарликлари натижасида чет эллик фуқаролар томонидан 73,3 мингдан ортиқ АҚШ доллари, салкам 12 минг евро, 462 мингдан ортиқ Россия рубли ва бошқа нақд хорижий валюталарнинг ноқонуний равишда олиб ўтилишининг олди олинди.\n«Тошкент-Аэро» ИБК Ахборот хизмати.


Дзюдо бўйича ёшлар ўртасидаги жаҳон чемпионатига қуръа ташланди / Olamsport.com\nДзюдо бўйича ёшлар ўртасидаги жаҳон чемпионатига қуръа ташланди\nТеглар : ЎзбекистонДзюдоМарокаш\nБугун Марокаш давлатида дзюдо бўйича ёшлар ўртасидаги жаҳон чемпионати бошланади.\nУшбу нуфузли мусобақада Ўзбекистон ёшлар терма жамоаси деярли тўлиқ (биргина +78 кг вазнда биздан спортчи қиз йўқ) таркиб билан иштирок этади. Эркаклар ўртасидаги +100 кг, аёлларда -57 кг вазнда Ўзбекистондан икки нафардан дзюдочи татамига чиқади.\nЖаҳон чемпионатида ўғил болалар -60, -66, -73, -81, -90, -100, +100 кг, қизлар эса -48, -52, -57, -63, -70, -78 ҳамда +78 кг вазн тоифаларида татамига чиқишади. Кеча жаҳон чемпионатига қуръа ташлаш маросими бўлиб ўтди.\nДзюдочиларимиз учун қуръа натижалари:\n-60 кг: Бобур Баджиев - Кен Суемацу (Япония) биринчи давра\n-66 кг: Дилшодбек Йўлдошев - Ҳаким Агамаммедов (Туркманистон) / Мауро Носсане (Мозамбик) иккинчи давра\n-73 кг: Муҳаммад Жумаев - Асад Масабиров (Қирғизистон) биринчи давра\n-81 кг: Жалолиддин Қурбонмуродов - Муҳаммад Абулфарағ (Миср) биринчи давра\n-90 кг: Музаффарбек Тўрабоев - Лаша Бекаури (Грузия) иккинчи давра\n-100 кг: Акром Бўронов - Жомбор Вег (Венгрия) биринчи давра\n+100 кг: Шоҳрух Бахтиёров - Тиеман Диаби (Франция) биринчи давра\n+100 кг: Шоҳрух Мамарасулов - Абдулқодир Хичем Хачед (Жазоир) биринчи давра\n-48 кг: Юлиана Маскетбаева - Чаймай Эддинари (Марокаш) биринчи давра\n-52 кг: Сита Қадамбоева - Тимеа Кардош (Венгрия) иккинчи давра\n-57 кг: Ибодатхон Оғажонова - Кажа Кажзер (Словакия) / Офелия Веллоззи (Франция) иккинчи давра\n-57 кг: Нилуфар Ермаганбетова - Меруерт Сарсенова (Қозоғистон) иккинчи давра\n-63 кг: Фарангиз Холмуродова - Анжелика Шиманска (Польша) биринчи давра\n-70 кг: Шоҳиста Назарова - Марям Чантурия (Грузия) биринчи давра\n-78 кг: Моҳинисахон Ҳусанова - Наталия Станоевич (АҚШ) биринчи давра\nДзюдо ЮНЕСКО томонидан эътироф этилди 0


Ўзбекистонда айрим хўжаликларга ҳар бир гектар ер учун 8 млн сўмдан субсидия берилади – Kommers.uz\nМолия\t18:50 | 16.2.22\nЎзбекистонда айрим хўжаликларга ҳар бир гектар ер учун 8 млн сўмдан субсидия берилади\nШавкат Мирзиёев озиқ-овқат хавфсизлигини таъминлаш юзасидан йиғилиш ўтказди.\nЎзбекистонда сувни тежаш технологиялари ёрдамида экин етиштирадиган хўжаликларга ҳар бир гектар ер учун 8 миллион сўмдан субсидия берилади. Бу ҳақда Шавкат Мирзиёев раислигидаги чорвачилик тармоғини қўллаб-қувватлаш, соҳада илғор технологияларни кенг қўллаш орқали гўшт, сут ва тухум ишлаб чиқариш ҳажмини ошириш масалаларига бағишланган йиғилишда маълум қилинди.\nТаъкидланишича, сувни тежаш технологиялари ёрдамида озуқа экинлари етиштиришни йўлга қўйган хўжаликларни қўллаб-қувватлаш учун уларга ҳар бир гектар учун 8 миллион сўм субсидия берилади. Шунингдек, хорижий кредитлар 10 йил муддатга 3 йил имтиёзли давр билан ажратилади.\nБундан ташқари, кредит фоизининг 14 фоиздан ошадиган қисмига компенсация ва кредит суммасининг 50 фоизига кафиллик берилади. Гўшт ва сут учун бюджет ҳисобидан бериладиган субсидия миқдори эса 2 бараварга оширилади.\nҚайд этилишича, вилоят ва туман ҳокимлари йил якунига қадар ушбу йўналишда 100 минг аҳоли бандлигини таъминлашга масъул бўлади.\nШу билан бирга, Президент 2022 йилда халқаро молия ташкилотларидан 500 миллион доллар жалб этиб, чорвачиликни ривожлантириш лойиҳаларига йўналтириш зарурлигини қайд этган.\nАввалроқ Ўзбекистонда қишлоқ хўжалиги бўйича 3 та ҳудуд тажрибаси учун 10 йиллик хорижий кредитлар ажратилиши хабар қилинганди. Шунингдек, Ўзбекистонда томорқаларни суғориш харажатларини қисман қоплашга 50 миллиард сўм ажратилиши ҳақида хабар берилди.


Путин Ким билан учрашувини АҚШ билан муҳокама қилишга тайёрлигини билдирди\n16 май 2021, Тошкент вақти: 05:29\nВладимир Путин Ким Чен Ин билан Владивостокда 25 апрелда учрашди.\n-Биз бугунги учрашувни АҚШ раҳбарияти билан ҳам муҳокама қиламиз. Бу ерда ҳеч қандай сир йўқ. Россиянинг позицияси доимо очиқ. Фитна йўқ. Бундан ташқари Ким Чен Иннинг ўзи мавжуд муаммолар юзасидан позициясини АҚШ раҳбариятига етказишни илтимос қилди, - деди Путин.\nБунга қадар Ким АҚШ президенти Дональд Трамп билан икки марта учрашган, лекин бу масалада муроса топилмаган эди.


Мудофаа ишлари бошқармасида вилоят ҳокимлиги, Давлат хавфсизлик хизмати, прокуратура, ички ишлар идоралари ҳамкорлигида "Маънавий юксалиш ва ватанпарварлик куни" тадбири ўтказилди.\nИстеъдодли қизлар танлови\nВилоятимиз бўйлаб спорт, санъат ва билим олишда тенгдошларига ўрнак бўлаётган иқтидорли қизлар орасидан Зулфия номидаги Давлат мукофотига номзодларни саралаб олиш юзасидан танлов бўлиб ўтмоқда.\nНавоий шаҳар ҳокими М. Бозоров "Тинчлик" маҳалла фуқаролар йиғини аҳолиси билан учрашди.\nНавоий шаҳридаги 1-сонли болалар ва ўсмирлар спорт мактабида 1179 нафар ўғил-қиз спортнинг 16 та тури билан мунтазам шуғулланиб келмоқда.


БАЙБОЛ-2020 ЧЕМПИОНЛАР ЛИГАСИ\n02.12.2020 Байбол-2020 чемпионлар лигаси финали бўлиб ўтди. Мана бундай совғалар якин кунларда ғолибларнинг қўлларида жой олади.\nБу йили уларнинг сони 32 ва улар билан бутун жамоамиз фархланса арзийди!\nФалаба билан Москва, Санкт-Петербург, Сургут, Екатеринбург ва Иркутск шаҳарларни тадбриклаймиз.\nСиз жуда зўрсиз!\nСиз ҳам Байбол жамоасига қўшилинг! Бизда корпоратив тадбирлар, бонуслар, байрамлар ва ҳамкасблар учун ажойиб совғалар жуда кўп!


Зардуштийлик эрадан аввалги 7-6 асрларга хос бўлган дин сифатида ундан олдинги уруғ қабилачилик динлари негизида пайдо бўлган якка худолик дини бўлган. У то 7-9 асрларгача турли шаклда давом этиб, сўнг ўрнини ислом эгаллади. У даставвал Хоразм воҳасида шаклланиб, яқин ва ўрта Шарққача тарқалиб, айрим қолдиқлари ҳалигача сақланиб келмоқда.\nВужудга келиши. Зардуштийлик мил. ав. III-II минг йилликларда Марказий Осиёда вужудга келган диндир. Зардуштийлик ваҳй орқали эълон қилинган жаҳон динларининг энг қадимийсидир. У инсониятга бошқа барча динларга нисбатан бевосита ва билвосита энг кўп таъсир ўтказган диндир. Инсоният тарихида ҳар бир киши уқидан илоҳий ҳукм амалга оширилиши, жаннат ва жаҳаннам, қиёмат-қойим, унда таналарнинг қайта тирилиши, тана ва руҳ қайта бирлашиб мангу яшаши ҳақида биринчи бор шу дин доирасида фикр юритилди. Кейинги асрларда бу ғоялар яҳудийлик, христианлик ва бошқа динлар тарафидан ўзлаштирилди. Айтиб ўтиш жоизки, ушбу дин пайдо бўлган давр ва унинг ватани – ҳали фанда охиригача тўлиқ ечилган масалалар эмас. Зардуштийлик дини пайғамбар Зардушт номига нисбат берилиб, шартли равишда шундай атаб келинади. Аслида эса у мазкур диннинг муқаддас китоби ҳисобланмиш Авестода «Маздаясна» дини деб аталган. Бу сўзни «Маздага сиғинмоқ» деб таржима қилиш мумкин. «Мазда» сўзи «дониш, донишманд, оқил» каби талқин этилади. Зардуштийлик яна «Беҳдин», яъни «Енг яхши дин» деб ҳам улуғланган. Унинг таълимотига кўра, барча эзгу борлиқ Мазданинг иродаси билан яратилган. «Мазда» сўзи олдига улуғлаш маъносини англатувчи «Ахура» қўшилиб, зардуштийликнинг илоҳияти – Ахура-Мазда номи пайдо бўлган. Бу – «Жаноб Мазда» ёки «Илоҳ» демакдир. Зардушт номи тадқиқотларда Заратуштра, Зардутс, Зороатср кўринишларида ҳам ишлатилади. Тадқиқотчилар ўртасида Зардуштнинг тарихда бўлган ёки бўлмаганлиги борасида турли фикрлар мавжуд. Баъзилар уни тарихий шахс деб билсалар, бошқалар афсонавий шахс деб ҳисоблайдилар. Манбаларнинг хабар беришича, у тахминан мил. ав. 1200-570 йиллар орасида яшаган илоҳиётчи, файласуф, шоирдир. Тадқиқотчи М. Бойс таъкидлашича, у мил. ав. 1500-1200 йиллар орасида яшаган. Зардушт Марказий Осиё ҳудудида мавжуд бўлган кўпхудоликка негизланган қадимий диний тасаввур ва эътиқодларни ислоҳ қилиб, янги динга асос солди. Зардуштнинг туғилган ва илк диний фаолиятини бошлаган жойи хусусида икки хил қараш бор. Биринчиси – «Ғарб назарияси» бўлиб, унга кўра Мидия (ҳозирги Эрон ҳудудида) Зардуштнинг ватани ва зардуштийликнинг илк тарқалган жойи ҳисобланади. Бу фикр тарафдорларининг далили шуки, биринчидан, зардуштийликнинг қадимий Эрон ҳудудларида кенг тарқалганлиги бўлса, иккинчидан, зардуштийликнинг муқаддас китоби саналмиш Авестога кейин ёзилган шарҳларнинг қадимий Эрон-паҳлавий тилида бўлганлигидир. Эътибордан чиқармаслик керакки, зардуштийлик уч буюк Эрон империяси – Аҳамонийлар, Аршакийлар ва Сосонийлар даврларида, яъни мил. ав. XI асрдан то мил. XII асригача кетма-кет айнан Яқин ва Ўрта Шарқда давлат дини мақомида бўлган. Иккинчиси, «Шарқ назарияси» бўлиб, унга кўра, Зардушт ватани ва зардуштийликнинг илк тарқалган жойи Хоразм ҳисобланади. Кўпчилик манбашунослар иккинчи назария тарафдорларидирлар. Хоразм зардуштийликнинг муқаддас олови Озархурра биринчи бор ёқилган ва энг буюк худо – Ахура-Мазданинг Зардушт билан боғланган жойи ҳисобланади. Зардуштийликнинг асосий манбаси Авестода: «Биринчи бор муқаддас олов – «Озархурра» «Аирянем-Ваежа» (баъзи манбаларда – «Еран-веж»)да ёқилди», дейилади. «Аирянем-Ваежа»нинг географик ва иқлимий тавсифи Хоразмникига тўғри келади. Авестода Ахура-Мазда томонидан яратилган «Баракот ва нажот» соҳиби бўлган бир қатор мамлакатлар зикр этилади ва уларнинг энг биринчиси, «дунёда ҳеч нарса чиройига тенг кела олмас Аирянем-Ваежа», кейин эса «одамлар ва чорва подаларига мўл» Суғд (Сўғд), «қудратли ва муқаддас» Моуру (Марв), «баланд кўтарилган байроқлар мамлакати» Бахди (Бақтрия) зикр этилади.\nЗардуштийлик таълимоти. Зардуштийлик таълимоти Марказий Осиёда ибтидоий даврда мавжуд бўлган табиат кучларини илоҳийлаштирувчи эътиқодларга (Марказий Осиё қадимги аҳолисининг «эски дини»га) нисбатан монотеитсик таълимотдир. У беҳуда қон тўкувчи қурбонликлар, ҳарбий тўқнашувлар, босқинчилик урушларини қоралаб, ўтроқ, осойишта ҳаёт кечиришга, меҳнатга, деҳқончилик, чорвачилик билан шуғулланишга даъват этади. Моддий ҳаётни яхшилашга уринишни ёвузликка қарши кураш деб ҳисоблайди. Зардуштийлик динида қўриқ ер очиб, уни боғу роғга айлантирган одам илоҳиёт раҳматига учрайди. Аксинча, боғлар, экинзорларни, суғориш иншоотларини бузганлар катта гуноҳга қоладилар. Зардушт инсонларга тинч-тотув яшашни, ҳалол меҳнат қилишни ўргатмоқчи бўлади. Бунга кўра инсоннинг бу дунёдаги ҳаётига яраша нариги дунёдаги тақдири ҳам бўлажак, ҳар бир инсон ўлгандан сўнг ўзининг бу дунёдаги қилмишига яраша абадий роҳат – жаннатга, ёки ёмон ишлари кўп бўлса на хурсандлик ва на хафалик кўрмайдиган аросат жой – мисвонгатуга тушади. Зардуштийлик негизида оламнинг қарама-қаршиликлар кураши асосига қурилгани туради: яхшилик ва ёмонлик, ёруғлик ва қоронғулик, ҳаёт ва ўлим ўртасида абадий кураш давом этади. Барча яхшиликларни Ахура-Мазда ва барча ёмонликларни Анхрамайню (ёки Ахриман) ифодалайди. Ахура-Мазда инсонларга эзгу ишларни баён этиб уларга амал қилишни буюради, ёмон ишлардан сақланишга чақиради. Зардуштийликда имон учта нарсага асосланади: фикрлар софлиги, сўзнинг собитлиги, амалларнинг инсонийлиги. Ҳар бир зардуштий кунига беш марта ювиниб, покланиб, қуёшга қараб, уни олқишлаб, сиғиниши шарт. Зардуштийлик ибодатхоналарида доимий равишда олов ёниб туради. Уларда дунёдаги тўрт унсур – сув, олов, ер ва ҳаво улуғланади. Зардуштийлик дафн маросими ўзига хос бўлиб, ўлганлар бир неча патс, баланд «сукут миноралари» – дахмаларга солинади, у ерда мурдаларнинг гўштларини қушлар еб, суякларини тозалайди. Гўштдан тозаланган суяклар махсус сопол идишларга солиниб минора ўртасидаги қудуққа сочиб юборилади. Бунда поклик билан нопокликнинг бир-бирига яқинлашмаслигига эришилади. Зардуштийлик дини дунёдаги энг қадимий динлардан бири ҳисобланиб, мил. ав. XII-XI асрларда Марказий Осиё, Озарбайжон, Эрон ва Кичик Осиё халқлари унга эътиқод қилганлар. Эронда Сосонийлар сулоласи ҳукмронлиги даврида унинг муқаддас китоби Авесто руҳонийлар томонидан оғзаки ривоятдан йиғилиб, биринчи марта китоб шаклига келтирилган. Айрим қисмларига, айниқса «Видевдат» бўлимига ўзгартиришлар киритилиб, қайта ишланган. VII асрда Ўрта Осиёга ислом дини кириб келиб, кенг тарқалгунига қадар зардуштийлик маҳаллий халқларнинг асосий дини ҳисобланган. Буни, жумладан, археологик тадқиқотлар исботлайди. Ҳозирги кунда зардуштийликка эътиқод қилувчи диний жамоалар мавжуд. Улар Ҳиндитсоннинг Мумбай (Бомбей, Ғужарот штатларида; 115 минг кишига яқин), Покитсон, Шри Ланка, Буюк Британия, Канада, АҚШ, Авсралия ва Эроннинг (Теҳронда 19 минг кишидан ортиқ) баъзи чекка вилоятларида сақланиб қолган. Эрон Ислом Республикасида зардуштийлик динига эътиқод қилиш қонун томонидан рухсат этилган. Мумбайда зардуштийларнинг маданий маркази Кома номидаги инситут фаолият олиб боради. Ундан ташқари Мумбайда ҳомий Дхалла раислигида дунё зардуштийлари маданияти фонди ишлаб турибди. 1960 йилда зардуштийларнинг I умумжаҳон конгресси Теҳронда ўтказилди. Кейинги конгресслар Бомбейда ўтказилди.


«Барселона»да Гризманни сотиб олишга пул йўқ, ходимлар маоши кечиктирилди\n«Барселона»да Гризманни сотиб олишга пул йўқ,...\n11.07.2019 08:27 0 1600\n«Барселона» раҳбарияти «Атлетико»дан Антуан Гризманни сотиб олиш келишувини амалга ошира олмаяпти.\nКаталонияликлар Гризманни 12 июлда «Камп Ноу»да «Барселона» футболчиси сифатида таништирмоқчи эди, аммо клуб «Атлетико»га 120 миллион евро тўлай олмаяпти. Муаммо шундаки, трансферга кафиллик қилиши лозим бўлган банклар билан келишишнинг имкони бўлмади.\nБироз вақт муқаддам «Барселона» раҳбарияти тўловни кечиктиришга уриниб кўрган эди, аммо «Атлетико» раҳбарияти кўнмади. AS томонидан хабар қилинишича, мавжуд вазият туфайли ҳатто «Барселона» ходимларининг июнь ойидаги маоши уч кунга кечиктирилган.\nСпорт 12/07, 18:57


Пакьяо Мэйуэзер билан реванш ўтказмоқчи\n17:26 / 30.07.2016\nФилиппинлик боксчи Мэнни Пакьяо Флойд Мэйуэзер билан реванш жангида қатнашиш учун боксга қайтмоқчи. Бу ҳақда Пакьяонинг мураббийи Фредди Роуч маълум қилган.\n«Бу бизни рингга қайтарадиган ягона сабаб. Мэйуэзерга қарши ўйинни яхшилаб томоша қилсангиз, ўша жангда Мэнни кўпроқ зарба йўллаганини кўрасиз. Унинг жисмоний тайёргарли жойида. Ишончим комил, Мэнни Мэйуэзерни янчиб ташлайди»,- дейди Роуч.\nЎтган йилнинг 2 май куни Пакьяо ҳамда Мэйуэзер ўртасидаги жанг ўтказилган ва унда Мэйуэзер очколар ҳисобида ғалаба қозонганди. Пакьяо профессионал фаолиятида 66 жангда қатнашиб, 58 марта ғалаба қозонган. Шулардан 38 тасини нокаут билан. Икки марта дуранг қайд этган ва олти марта мағлуб бўлган.\nПакьяо: Боксга тушмаганимдан бери ёлғизланиб қолдим\n11:35 / 02.09.2016


Таваллуд топган сана: 19 sentyabr 1908 йил\nВафот этган сана: 9 oktabr 1949 йил\nТўлиқ исми-шарифи - Виктор Александрович Успенский, туғилган санаси- 19 август 1879 йил, туғилган жойи- Калуга, Россия империяси, мутахассислиги - мусиқашунос, бастакор-муаллим, ижод қилган жанри - академик мусиқачи.\nРоссиялик мусиқашунос, бастакор ва йирик фольклоршунос Виктор Александрович Успенский ўзбек миллий мусиқасига катта хисса қўшган сермаҳсул ижодкордир. Бастакорнинг "Фарҳод ва Ширин" операси ҳануз А.Навоий номидаги миллий академик опера театрида мухлислар эътиборига ҳавола қилиниб келинмоқда. Санъатшуноснинг Шашмақом учун қилган меҳнати эса изланувчан шахснинг меҳнат натижаларидир. Ўрта Осиё мусиқа маданияти ва санъатига қолдирган бой мероси учун 1929 йили Туркманистон халқ артисти, 1937 йили Ўзбекистон халқ артисти унвони берилган.\nВ.А. Успенский 19 август 1879 йил Калуга шаҳрида дунёга келади. 1898 йили Оренбург ҳарбий билим юртини тамомлаган. 1900-1904 йиллар Кавказда ҳарбий хизматни ўтаб, 1913 йили Санкт-Петербург консерваториясини бастакорлик мутахассислиги бўйича ўқишни тамомлайди.\n1918 йил В.А.Успенский Тошкент шаҳрида яшаб ижод қилган, Ўрта Осиё мусиқа маданиятини ўрганган. Шу билан бирга ҳаёти учун хафвли ва жуда оғир шароитларга қарамай, Ўрта Осиё бўйича саккизта этнографик экспедициялар ўтказган. Тўпланган маълумотлар натижаси асосида бир қанча ўзбек, туркман ҳамда тожик миллий-анъанавий мусиқасига оид нота мажмуаларини тузган. 1932 йили Бухоро шаҳрида Успенский илк бор Шашмақомни танбур ва усул каби чолғу асбоблари бўйича нотага туширган. "Шашмақом" 1924 йил нашр қилинган.\n350 дан зиёд мусиқий асарларни қайд қилган ва улар орасида халқ қўшиқлари ва чолғу асбоблари учун мусиқалар яратгани сабабли 1925-1929 йиллар Туркманистонда учта фольклорлик экспедициясини ўтказган. Шунингдек, у миллий мусиқамиз бойлиги саналмиш "Туркман мусиқаси" (В.М.Беляев билан ҳамкорликда), "А.Навоий матнига мусиқа", "Ўзбек вокал мусиқаси" каби бир қанча мусиқалар муаллифи ҳамдир.\n1931 йил Фарғона водийсига уюштирилган мусиқий-этнографик экспедицияга бошчилик қилган ва ўзбек халқ мусиқаси асарини ёзган.\n1932-1949 йиллар Тошкент санъат институтида мусиқа бўлими мудири вазифасида мусиқий этнографик текширувлар билан шуғулланиш билан бирга Тошкент консерваториясида талабаларга дарс берган. 1918-1922 йиллар консерваторияда, 1928-1934 йиллар мусиқа билим юртида гармониядан дарс берган, 1936 йили профессор номзодлигини қўлга киритган ва мусиқа назарияси фанидан сабоқ берган, шу билан бирга мусиқа назарияси факультети декани бўлган. 1943 йили В.А.Успенский санъатшунос докторликни қўлга киритган.\nВ.А.Успенский 9 октябрь 1949 йил дунёдан кўз юмган ва Тошкентнинг Боткина қабристонга қўйилган.\nВ.А.Успенский "Фарҳод ва Ширин" (1936 йил) ўзбек мусиқий драма муаллифи, 1941 йил Г.А.Мушель билан ҳамкорликда ушбу мусиқий асарни ишлаб опера жанрига ўзгартиришган.\nУ симфоник оркестр, хор ва фортепиано учун асарлар яратган. Шунингдек, ўзбек тарихининг ноёб асарлари саналмиш ўзбек шоири ва драматурги Ҳамид Олимжонинг "Муқанна" пьесасига мусиқа басталаган ва Ҳамза номидаги Ўзбек миллий академик театрида мухлислар эътиборига ҳавола этилган. 1947 йил симфоник оркестр учун А.Навоий хотирасига бағишланган "Лирик поэма" асарини басталаган. Ижод маҳсуллари қаторида ўзбек миллий чолғу асбоблари (най, кўшнай, чанг, доира, сафаил) учун басталанган ансамбль миллий мусиқа хазинаси десак муболаға бўлмайди. Симфоник оркестр учун ўзбек поэма-халқ қўшиқлари(1944), Ўрта Осиё миллатлари учун тўрт оҳанг (1934), Туркманча каприччио (1945), фортепиано учун - "Новелла" (1947), хор ва фортепиано учун - "Жангга, баҳодирлар" (Чустий сўзига басталанган 1941), "Марш" (1941), драматик спектакллар учун мусиқа, шу қаторда "Ёрилтош" (1943) каби мусиқий асарлар буюк санъатшуноснинг ўзбек милий мусиқа тарихининг ўлмас нодир ижод намуналаридир.\nВ.А.Успенский «Ҳурмат белгиси» ордени билан мукофотланган.\nТошкент консерваторияси хузуридаги ихтисослаштирилган болалар мусиқа мактаби буюк бастакор номига қўйилган.


“Navruz Cup 2022” халқаро ўртоқлик турнири бошланди - 25.03.2022, Sputnik Ўзбекистон\n“Navruz Cup 2022” халқаро ўртоқлик турнири бошланди\nМарказий Осиё ва Уганда жамоалари орасида “Navruz Cup 2022” халқаро ўртоқлик футбол турнири мусобақалари бошланди. 25.03.2022, Sputnik Ўзбекистон\nТОШКЕНТ, 25 мар - Sputnik. Бугун Наманганда “Navruz Cup 2022” халқаро ўртоқлик турнири ўтказилади. Унда Қирғизистон, Ўзбекистон, Уганда ва Тожикистон терма жамоалари ўйнайди. Ўзбекистон Футбол Ассоциацияси Матбуот хизмати Sputnik Ўзбекистон мухбирига хабар беришича, об-хаво билан боғлиқ вазият туфайли халқаро турнир учрашувлари вақтига бироз ўзгартириш киритилган.Ушбу турнир бевосита ярим финал бахсларидан бошланади. Учрашув ғолиблари финал босқичда кубок учун кураш олиб боради.“29 март куни 19:00 да финал учрашув бўлиб ўтади. Ўйиндан сўнг ғолибларни тақдирлаш маросими ўтказилади. Бундай турнирларни доимий ўтказиб бориш режалаштирилган”, дея қўшимча қилди матбуот хизмати.Ўзбекистон миллий терма жамоаси тўлиқ кўк рангда майдонга тушади. Айтилишича, Намангандаги “Марказий” стадион 22 минг томошабинни сиғдира олади. Томошабинлар чипталарни жойига қараб, 50 000 ва 30 000 сўмдан сотиб олишган. Улар битта чипта учун Уганда - Тожикистон ҳамда Ўзбекистон - Қирғизистон терма жамоалари ўртасидаги учрашувларни бевосита томоша қилишлари мумкин.Маълум қилинишича, Қирғизистон билан Ўзбекистон терма жамоаси шу кунга қадар 8 маротаба тўқнаш келган. Уларнинг барчасида Ўзбекистон футболчилари ғалаба қозонган. Тожикистон билан эса ҳозиргача 9 маротаба ўйин бўлиб ўтган, уларда турли натижалар қайд этилган.\nфутбол, наврўз, ўфа, марказий осиё\n© FOTO PixabayЖенский футбол, архивное фото\nМарказий Осиё ва Уганда жамоалари орасида “Navruz Cup 2022” халқаро ўртоқлик футбол турнири мусобақалари бошланди.\nТОШКЕНТ, 25 мар - Sputnik. Бугун Наманганда “Navruz Cup 2022” халқаро ўртоқлик турнири ўтказилади.\nУнда Қирғизистон, Ўзбекистон, Уганда ва Тожикистон терма жамоалари ўйнайди. Ўзбекистон Футбол Ассоциацияси Матбуот хизмати Sputnik Ўзбекистон мухбирига хабар беришича, об-хаво билан боғлиқ вазият туфайли халқаро турнир учрашувлари вақтига бироз ўзгартириш киритилган.\n“Турнир доирасидаги илк ўйин соат 15:30 да Уганда ва Тожикистон ўртасида бўлиб ўтади. Баҳсни Рустам Лутфуллин бошчилигидаги ҳакамлар жамоаси бошқариб боради. Ўзбекистон — Қирғиз Республикаси учрашув эса 19:00 да ўтказилади. Уда бош ҳакамлик Насрулло Кабировга ишониб топширилди”, деб хабар бермоқда матбуот хизмати.\nУшбу турнир бевосита ярим финал бахсларидан бошланади. Учрашув ғолиблари финал босқичда кубок учун кураш олиб боради.\n“29 март куни 19:00 да финал учрашув бўлиб ўтади. Ўйиндан сўнг ғолибларни тақдирлаш маросими ўтказилади. Бундай турнирларни доимий ўтказиб бориш режалаштирилган”, дея қўшимча қилди матбуот хизмати.\nЎзбекистон миллий терма жамоаси тўлиқ кўк рангда майдонга тушади. Айтилишича, Намангандаги “Марказий” стадион 22 минг томошабинни сиғдира олади. Томошабинлар чипталарни жойига қараб, 50 000 ва 30 000 сўмдан сотиб олишган. Улар битта чипта учун Уганда - Тожикистон ҳамда Ўзбекистон - Қирғизистон терма жамоалари ўртасидаги учрашувларни бевосита томоша қилишлари мумкин.\nМаълум қилинишича, Қирғизистон билан Ўзбекистон терма жамоаси шу кунга қадар 8 маротаба тўқнаш келган. Уларнинг барчасида Ўзбекистон футболчилари ғалаба қозонган. Тожикистон билан эса ҳозиргача 9 маротаба ўйин бўлиб ўтган, уларда турли натижалар қайд этилган.


Урганч шаҳри марказида аҳоли оқава сувлар ҳидидан азият чекмоқда\n14:02 / 26.12.2018 7178\nХоразм вилояти маркази Урганч шаҳрида истиқомат қилувчи фуқаролардан Kun.uz таҳририятига йўлланган мурожаатда уйлар атрофидаги санитар шароит оғирлиги ҳақида баён қилинган.\n«Урганч шаҳри, Ал-Хоразмий кўчасидаги 23, 23/1 ва 21 уйларнинг сувоқава тизими ишламасдан, кўпқаватли уйлар олди, болалар майдончаси ифлос оқава сувлар билан тошиб бормоқда. Мутасадди корхоналар, шаҳар ҳокимлигига неча маротаба мурожаат қилганимизга қарамай, муаммо 3 йилдан ортиқ вақт давомида бартараф қилинмаяпти», - дейилган мурожаатда.\nКўрсатилган манзилга бориб, вазиятни ўргандик.\nКўпқаватли уй олдидаги канализация қудуғи тўлиб кетган ва ифлос оқава сувлар кичик ариқ орқали болалар майдончасига йўналтирилган.\nНатижада, уйлар орасидаги болалар спорт майдончасига канализациянинг сассиқ сувлари тошиб кетган.\nАҳолининг сўзларига кўра, бу ҳолат 2-3 йилдан бери давом этмоқда. Ҳар сафар Урганч шаҳар Оқава сув бўлимига мурожаат қилинганда, носозлик бартараф қилинмасдан, фақат қудуқнинг суви олиб кетилмоқда холос. Натижада, қудуқ тўлганидан сўнг, оқава сувлар яна ташқарига сизиб чиқмоқда.\nМайдон атрофидаги учта кўпқаватли уйда 100дан ортиқ оилалар истиқомат қилади. Уларнинг фарзандлари мана шу сассиқ оқава сувга тўлган майдончада ўйнашади.\nҲозир қиш, сувлар музлаб ётибди. Ёз ойларида эса вазиятнинг қандай бўлишини тасаввур қилаверинг. Оқава сувларнинг сассиғидан, чивин ва пашшалардан, санитария-эпидемиологик вазиятнинг ёмонлашувидан аҳоли қаттиқ азият чекмоқда.\nБу жойга яқин ҳудудларда вилоят ҳокимлиги, Жалолиддин Мангуберди ва Авесто сайёҳлик мажмуалари борлигига ишониш қийин. 50 метр масофада болалар боғчаси ҳам бор. Афсуски, Урганч шаҳрининг қоқ марказидаги аҳвол шундай.\nФарҳод Эрманов: «Хоразмда қишлоқ хўжалиги ва саноатни ривожлантириш бўйича 20 триллион сўмлик лойиҳаларни амалга оширамиз»\nФарҳод Эрманов: «Ҳазораспнинг янги бозори сентябрь ойида ишга туширилади»


Равшан Эрматов ФИФА вакили билан янги ташкил этилаётган ўқув-машғулот базасини кўздан кечирди - Халқ сўзи\nРавшан Эрматов ФИФА вакили билан янги ташкил этилаётган ўқув-машғулот базасини кўздан кечирди\n07:27 06 Апрель 2021 Спорт\nЖисмоний тарбия ва спорт вазирининг биринчи ўринбосари, Ўзбекистон футбол ассоциацияси биринчи вице-президенти Равшан Эрматов ФИФА вакили Андер Вашкевич билан бирга Ўзбекистон футбол ассоциацияси ҳузурида ташкил этилиши режалаштирилаётган ўқув-машғулот базасининг қурилиш режаси билан танишди.\nУшбу лойиҳа учун ҳукуматнинг тегишли қарорига кўра ажратилган 12 гектар ер майдони кўздан кечирилиб, лойиҳа режаси ва чизмалари атрофлича ўрганиб чиқилди. Андер Вашкевич келгуси 3 кун мобайнида Тошкент вилоятида бўлиб, янги ўқув базасига тегишли ҳужжатларни расмийлаштиришда иштирок этиши режалаштирилган.\nЛойиҳага асосан табиий чимга эга 6 та ва 1 та сунъий қопламали футбол майдони, ангар типидаги футзал майдони, 150 ўринли меҳмонхона мажмуаси, 700 кв.м. майдонга эга спорт заллар, мини-футбол ва соҳил футболи билан шуғулланиш учун битта алоҳида майдон, 150 кишига мўлжалланган ресторан, 130 кишилик анжуманлар зали, шунингдек, кутубхона, музей ва дам олиш масканлари қуриб битказилади.\nШунингдек, мазкур ҳудудда функционал диагностика, спортчиларни соғломлаштириш ва реабилитацияси учун замонавий спорт тиббий марказини ташкил қилиш ва зарур тиббий асбоб-ускуна ва жиҳозлар билан таъминлаш мақсадида спорт тиббиёти маркази фаолияти йўлга қўйилади.


Германиялик футболчи Нойштедтер Россия паспортига эга бўлди\n15:36 / 30.05.2016\nГерманиянинг «Шальке» клуби футболчиси Роман Нойштедтер Россия паспортини қўлга киритди. Бу ҳақда Россия терма жамоасининг твиттердаги расмий саҳифасида хабар берилган.\nФутболчи бугун Россия Федерациясининг Бонн шаҳридаги бош консулхонасига борган ва ўз паспортини олган.\nУ Швейцарияда йиғин ўтказаётган терма жамоа базасига қайтиб кетган.\nНойштедтер Россия терма жамоасининг 2016 йилги Европа чемпионатига борадиган таркибидан ўрин олган. Турнирда Россия терма жамоаси "В" гуруҳида Англия, Уэльс ва Словакия терма жамоаларига қарши баҳс олиб боради. Мусобақа 10 июнь кунидан 10 июль кунигача давом этади.\n23 май куни Нойштедтер Россия паспортини олиш учун Германия фуқаролигидан воз кечганди.\n25 май куни Путин ушбу футболчига Россия фуқаролигини бериш тўғрисидаги қарорни имзолади.\nНойштедтер 2015 йили Россия терма жамоаси сафида ўйнаш истагида эканини билдирганди. Футболчи 1988 йилнинг 18 февралида Украинанинг Днепропетровск шаҳрида туғилган. У рус тилида эркин сўзлаша олади. Унинг отаси Петр Нойштедтер ҳам профессионал футболчи бўлган.


Техас: Портлашдан 15 киши нобуд бўлгани тахмин қилинмоқда\n04 декабр 2020, Тошкент вақти: 21:37\nАҚШнинг Техас штати расмийлари Вако шаҳри яқинида жойлашган Вест мавзесидаги ўғит заводида рўй берган кучли портлашда бештадан ўн беш нафаргача одам нобуд бўлганини тахмин қилмоқда.АҚШ Президенти Барак Обама пайшанба куни баёнот эълон қилиб Вест аҳолини қўллаб-қувватлашини билдирди.\nВако шаҳри полицияси сержанти Виллиам Патрик Свантон пайшанба куни мухбирларга портлаш оқибатида 160дан ортиқ одам жароҳат олганини билдирди.\nЧоршанба куни Вако шаҳридан 32 километр шимолда жойлашган Вест мавзеси ҳудудидаги заводда содир бўлган портлаш сабаби ҳозирча маълум эмас.\nАммо сержант Свантон текширув тугамагунича минтақа "жиноят содир этилган ҳудуд" мақомида қолишини таъкидлади.\n- Бу бехосдан содир бўлган портлаш, деган гапларни эшитдим. Бироқ бундай шароитда терговчилар ичкарига кириб ёнғин қаерда, нима сабабдан содир бўлгани, у атайлаб ёки атайин бўлмаганини аниқлаш имкониятига эга эмас, деди полиция сержанти.\nХабарларга кўра, портлашдан олдин ўт ўчирувчилар заводдаги ёнғинни ўчиришга ҳаракат қилган.\nПортлаш рўй берганидан кейин уч ёки тўрт нафар ўт ўчирувчи йўқолган.\nПортлаш оқибатида камида 50та уй вайрон бўлганини маълум қилган Вако шаҳри ҳокими Томми Маска 2800 кишилик аҳолига эга бўлган Вест жамоаси тезда қайта оёққа туришига ишонишини таъкидлади.\n- Кўп одам жабр кўрди. Эртага бу ерда кўп одам бўлмаслигига ишончим комил. Биз қаддимизни қайта ростлаймиз. Бу жамоа ҳудудида шу пайтгача рўй берган энг мудҳиш воқеадир. Биз ҳаммасини қайта қурамиз, дея баёнот берди шаҳар ҳокими.\nВоқеа содир бўлгани ҳақидаги видеолавҳада заводдан катта тутун осмонга кўтарилаётгани акс этган.\nКасалхона шифокорларига кўра, жароҳат олган айрим одамлар танасининг катта қисми куйган.\nАҚШ Геология хизмати маълумотига кўра, портлаш кучи 2,1 магнитудага тенг бўлган.\nАҚШ Президенти Барак Обама пайшанба куни баёнот эълон қилиб, Вест аҳолисини қўллаб-қувватлашини билдирди.


ЭКСТРЕМИЗМГА ҚАРШИ КУРАШ...\nЭкстремизм лотинча «еkstrеmus» сўзидан олинган бўлиб, «кескин фикр ва чораларни ёқлаш» деган маънони англатади. «Экстремизм» деганда, одатда, ўта сўл, радикал қарашларга эга, ўз ғояси ёки фикрини бошқаларга зўрлаб сингдиришга интиладиган кишиларнинг маслаги тушунилади.\nЭкстремизм кескин чораларни қўллашга, баъзан зўравонлик ҳаракатларини содир этишга мойиллиги билан ажралиб туради. Бунда муайян шахс ҳам, бошқа динга мансуб ижтимоий гуруҳ ёки шу диннинг ўз вакиллари томонидан рад этилаётган мазҳабга мансуб вакиллар ҳам таъсир кўрсатиш объекти сифатида танлаб олиниши мумкин.\nЭкстремизм, сиёсийлашган диний ташкилотлар фаолиятининг мақсади жуда хатарли бўлиб, улар қуйидагиларда намоён бўлади:\n- муайян мамлакат ва минтақада ижтимоий-сиёсий кескинлик ва беқарорликни келтириб чиқариш;\n- кишиларни диннинг асл моҳиятидан чалғитиб, улар онгида динни кескин ва мутаассибликка хос ҳаракатлардан иборат қилиб шакллантириш;\n- халқда давлат органларига норозилик уйғотиш ва бу йўлда жамиятда турли жангарилик ҳаракатларини амалга ошириш;\n- жамиятда кечаётган тинч ислоҳотчилик ҳаракатларига тўсқинлик қилиш;\n- пировард натижада афкор оммада муайян динга нисбатан нафрат ва салбий муносабатни юзага келтиришга интилиш.\nДунёнинг айрим ерларида, хусусан, Яқин Шарқ давлатлари ҳамда Афғонистонда рўй бераётган қўпорувчилик экстремистик ташкилотлар томонидан террорчилик ҳаракатлари, ўзини-ўзи портлатиш орқали нафақат ўзининг жонига, балки бошқа бегуноҳ одамларнинг ҳам умрига зомин бўлмоқда. Бу ҳолат азиз ва мукаррам бўлган инсоният ҳаётига тажовуз қилиш улкан гуноҳ эканлигини қуйидаги ояти карима равшан баён қилади. Аллоҳ таоло айтади: "...Аллоҳ таъқиқлаган жонни ноҳақ қатл қилмангиз!..." (Анъом сураси, 151). Аллоҳ таоло бу ояти каримада бегуноҳ инсонларнинг қонини ноҳақ тўкиш катта гуноҳ эканлигини таъкидлаб бундай қабиҳ иш инсониятга қилинган тажовуз деб таъкидлайди.\nЮртимизга ғаламислик қилишга ҳаракат қилувчи, гўёки диндорларга тазйиқ қилинмоқда деган туҳмат тарқатаётган кимсаларнинг тегирмонига сув қўйиб қўймаслигимиз ҳам лозим. Зеро, Расулуллоҳ соллаллоҳу алайҳи ва саллам марҳамат қилганларидек: “Ҳақиқий мусулмон бу – мусулмонлар унинг тили ва қўлидан омонда бўлишликларидир”.\nШундай экан, юртимизда ҳукм сураётган тинч ва осуда ҳаётни асраш, унинг мустақиллиги ва барқарорлигига муносиб ҳиссамизни қўшиш - ҳар биримизнинг, шу азиз Ватанда яшаётган барча фуқароларнинг энг асосий вазифаларидан бўлиб қолмоғи лозим.\nЎМИ Косонсой тумани бош имом-хатиби


Булутлардан ўзмиш ҳимматлар | Ислом Нури\n3803 марта кўрилган\nХатиб: Холид ар-Рошид\nТаржимон: Муҳаммад Ҳабибуллоҳ\nҲамду сано Аллоҳга хосдир. Биз у зотга ҳамд айтамиз, у зотдан ёрдам сўраймиз ва у зотга истиғфор айтамиз. Ўзимизнинг ёмонликларимиз ҳамда амалларимизнинг ёмонликларидан Аллоҳдан паноҳ тилаймиз. Аллоҳ кимни ҳидоятласа, уни кимса йўлдан оздиролмагай, кимни йўлдан оздирса, уни кимса ҳидоайтга сололмагай.\n"Эй мўминлар, Аллоҳдан ҳақ-рост қўрқиш билан қўрқинглар ва фақат мусулмон бўлган ҳолларингда дунёдан ўтинглар!"\n"Эй инсонлар! Сизларни бир жондан (Одамдан) яратган ва ундан жуфтини (Ҳаввони) вужудга келтирган ҳамда у икковидан кўп эркак ва аёлларни тарқатган Парвардигорингиздан қўрқингиз! Яна ораларингиздаги савол-жавобларда ўртага номи солинадиган Аллоҳдан қўрқингиз ва қариндош-уруғларингиз (билан ажралиб кетишдан сақланингиз)! Албатта Аллоҳ устингизда кузатувчи бўлган зотдир."\n"Эй мўминлар, Аллоҳдан қўрқинглар, тўғри сўзни сўзланглар! (Шунда Аллоҳ) ишларингизни ўнглар ва гуноҳларингизни мағфират қилур. Ким Аллоҳга ва Унинг пайғамбарига итоат этса, бас у улуғ бахтга эришибди."\nЭнг тўғри сўз Аллоҳнинг каломи, энг яхши йўл эса Муҳаммад соллаллоҳу алайҳи ва салламнинг йўлларидир. Энг ёмон амал - тўқима амаллардир. Зеро барча тўқима амаллар бидъат ва барча бидъатлар залолат, залолатларнинг ҳаммаси дўзахдадир.\nҚуйидаги икки кишининг мақсад ва ҳимматларини солиштириб кўринг. Бир бадавий (саҳройи) араб, расулуллоҳ соллаллоҳу алайҳи ва салламга йўлда йўлиқиб: "Эй Муҳаммад, Аллоҳ сенга берган бу мол-дунёдан менга ҳам бер! Бу мол-дунё на сеники ва на отангники," - деди. Энди Рабийъа Ибн Каъб ал-Асламийнинг ҳимматини тасаввур қилинг. У йигитча тунда расулуллоҳ соллаллоҳу алайҳи ва салламга таҳорат учун сув олиб келади. Расулуллоҳ соллаллоҳу алайҳи ва саллам унга: "Истаган нарсангни сўра!" - десалар, йигитча: "Жаннатда сиз билан бирга бўлишни," - дейди. Жаннат истаган қаердаю, қийматсиз нарсалар истаган қаерда.\nБир куни пайғамбаримиз соллаллоҳу алайҳи ва салламга ғаниматлар келиб қолди. У киши бу ғаниматни аҳли супа ва муҳтожлар орасида тарқата бошладилар. Абу Ҳурайра бу воқеани кузатиб турарди. У киши ҳам аҳли супадан бўлиб, ётгани жойи, кийгани кийими ва егани таоми йўқ эди. Шунда пайғамбаримиз соллаллоҳу алайҳи ва саллам у кишининг муҳтож эканини билиб, шундай дедилар: "Эй Абу Ҳурайра, Одамлар келиб мендан бу ғаниматдан беришимни сўрашаябди. Сен ҳам сўрамайсанми?" Шунда у киши:\n—\tЭй расулуллоҳ! Мен сиздан битта нарса сўрайман.\n—\tАллоҳ сизга берган илмдан менга ҳам ўргатишингизни.\n—\tБошқа нарса сўрасангчи?!\n—\tИстагим шу.\nАҳли дунё ва назари паст одамлар доимо кийим-кечак, емак-ичмаклар ортидан юрадилар. Олийҳиммат кишилар эса фақат Аллоҳнинг розилигини истайдилар. Абу Ҳурайра: "Мен сиздан битта нарса сўрайман. Аллоҳ сизга берган илмдан менга ҳам ўрнатишингизни," – деди. У Аллоҳ таоло аҳли илмларни юқори мартабаларга кўтаришини биларди, бирор киши Аллоҳ таолога илм талаб қилишдан кўра афзалроқ амал билан яқин бўла олмаслигини биларди.\nАллоҳ таолога илм билан ибодат қилинади ва Унинг тавҳиди ҳам илм билан бўлади. У зотнинг барча айбу нуқсонлардан пок, улуғ экани илм билан билинади. "Аллоҳ сизлардан иймон келтирган ва илм ато этилган зотларни (баланд) даража-мартабаларга кўтарур." Жаннат йўли илм йўлидир. "Ким илм истаб бир йўлга тушса, Аллоҳ таоло у кишини жаннат йўлига солиб қўяди."\nАбу Ҳурайра розияллоҳу анҳу айтади: "Шунда расулуллоҳ соллаллоҳу алайҳи ва саллам елкамдаги бир бўлак матони олдилар ва уни ўртамизга ёздилар. Мен у матода чумолининг ўрмалаб юрганини кўриб турардим. Кейин расулуллоҳ соллаллоҳу алайҳи ва саллам менга ҳадис айта бошладилар. Айтавердилар, айтавердилар, кейин менга: "Бу матони йиғиб ол!" – дедилар. Мен уни йиғиб олдим. Шундан кейин у кишининг сўзларидан бир ҳарфни ҳам унутмайдиган бўлдим." Бу ҳадисни ривоят қилган киши ҳам, беҳисоб ҳадисларни бизга нақл қилган киши ҳам Абу Ҳурайра розияллоҳу анҳу бўладилар.\nАбу Ҳурайра розияллоҳу анҳу ҳаётларининг охирида йиғлаб, Эй воҳ! Сафаримиз узоқ, қўлимиздаги озуқамиз эса (қилган амалимиз) оз. – деганлар. У киши расулуллоҳ соллаллоҳу алайҳи ва салламдан олти мингта ҳадис ривоят қилганлар ва яна сафари узоқ бўлиб, кам амал қилганларини шикоят қилмоқдалар.\nҲимматнинг турлилиги ва унинг жаннат талаби ҳамда дунё талабига таъсири\nИбнул Қаййим роҳимаҳуллоҳ айтадилар: "Аллоҳга қасамки, ҳимматлар нақадар муҳим ва улар бир-биридан нақадар фарқли! Баъзи ҳимматлар аршга осилган бўлса, баъзилари ҳожатхона атрофида айланади." Йигитлардан бир гуруҳи расулуллоҳ соллаллоҳу алайҳи ва салламнинг ҳузурларига келдилар, улардан ҳар бирининг ўз истаги бор эди. Бири шафоат-ҳомийлик истаса, бошқаси молу дунё истагида ва яна бири ҳожати битишини истарди. Пайғамбаримиз соллаллоҳу алайҳи ва саллам эса улардан иккисининг истакларини бажардилар. Учинчиларига навбат келганда, у пайғамбаримиз соллаллоҳу алайҳи ва салламга: "Сиздан бир истагим бор, фақат бу ўз ўртамизда бўлсин," – деди. Расулуллоҳ соллаллоҳу алайҳи ва саллам бу олийҳиммат йигитга қараб:\n—\tНима истагинг бор.\n—\tМен сиздан молу дунё ёки дунёвий бир ҳожат истамайман. Мен сиздан фақат бир нарса сўрайман.\n—\tНима нарса экан?\n—\tЖаннатда сиз билан бирга бўлишни истайман.\nПайғамбаримиз соллаллоҳу алайҳи ва саллам унга йўл кўрсатдилар ва:\n—\tБу тилагинг амалга ошиши учун кўп намоз ўқиб менга ёрдам бер. Чунки сен Аллоҳга ҳар сажда қилганингда, Аллоҳ таоло у сабабли сенинг даражангни бир поғона кўтаради ва шу сабабли сенинг бир гуноҳингдан ўтади.\nҲимматлар инсонни ҳаракатга келтиради. Фалончи билан тугунчининг фарқига бир назар солинг! Нимага фалончи жуда қаттиқ совуқда иссиқ жойини ташлаб, Аллоҳнинг жарчисига (муаззинга) лаббай, деб ижобат қилади. У ўз парвардигори таборака ва таолонинг жарчисига қулоқ солиб, шаҳвати ва жойини ташлашига уни нима ундади?! Айни пайтда тугунчи Аллоҳнинг жарчиси "Намоз уйқудан афзал!" – деб жар солганини эшита туриб, ўрнидан тура олмади, ҳолбуки, у намозга чиқмаслиги сабабли мунофиқлар сафига қўшилиб қолишини яхши билади. Фалончини ҳаромдан бир сўм ҳам олмайдиган, тугучини эса ҳалолданми ё ҳаромдан еяётганига эътибор бермайдиган қилиб қўйган нарса нима? Унисини тоат қилишга нима ундамаоқдаю, бунисини тоатдан нима тўсиб қўймоқда? Унисини нима ҳаромдан тийиб қўймоқдаю бунисини ҳаром ишларни қилишига солиб қўйяётган нима? Бу жаннатдан бошқасини эваз бўлишига рози бўлмайдиган олий ҳимматлардир! Шунинг учун ҳам Ибнул Жавзий роҳимаҳуллоҳ айтганлар: "Умр жуда ҳам қимматбаҳо, уни жаннатдан бошқасига алиштирма!" Инсонлар икки турли бўлади, учинчиси йўқ: "Орангизда дунё истаган кишилар ҳам, охират истаган кишилар ҳам бор." Улар бир-бирларидан фарқлидирлар. Айтилган сўздан кўра қилинган ишниннг таъсири каттароқ. Бир мураббий фарзандларидан бирига айтган экан: "Сенинг асосий ғаминг асло еб-ичиш, турар жой ва уйланиш бўлмасин. Булар нафснинг ғами, қалбнинг ғами қаерда қолади? Ҳақиқий ғаминг – сени ғамга солган нарсадир. Шундай экан сенинг ғаминг Аллоҳнинг розилиги ва охират ҳовлисидаги саодатмандлик бўлсин!"\nУмар Ибн Абдулазизнинг ҳиммати\nУмар Ибн Абдулазиз олий ҳиммати билан қандай қилиб улуғлар сафига қўшила олгани ҳақида сўров бўлди. У ўзининг қисқа халифалик даврида Хулафои Рошидинларнинг бешинчиси бўла олди. Унинг халифалиги икки йил, беш ой ва бир неча саноқли кунлар давом этган, холос. Лекин у шу вақтда қанча нарсани амалга оширгани Аллоҳга аён. Одамлар ўзаро бир-бирларидан сўрашади, қандай қилиб Умар Ибн Абдулазиз бунчалик ишларни амалга ошира олди? Жавоб шу эдики, у ҳар бир қадамини Ёлғиз Аллоҳ учун деган ниятда ташлаган. Ўз ҳаётини Аллоҳ таборака ва таоло учун бахшида қилган эди. Шу сабабдан бир ўзи қисқа вақт ичида, узоқ йиллар мобайнида бир қанча қавмлар қила олмаган ишларни рўёбга чиқарди. У киши амир бўлишидан илгари аёли Фотимага: "Эй Фотима, менинг ўч нафсим амирликни истаябди," – дер эди ва амир ҳам бўлди. Амир бўлганидан кейин ҳимматлари юксалиб кетди ва аёлига: "Эй Фотима, менинг ўч нафсим халифаликни истаябди," – деди ва халифаликка ҳам эришди. Барча мусулмонларга, қирқдан ортиқ ислом диёрларига амир бўлди. Ер юзининг шарқию ғарби у кишининг қўл остида, у кишига тобе бўлди. Халифа бўлганидан кейин ҳиммати янада юксалди ва аёлига: "Эй Фотима, менинг ўч нафсим жаннатни истаябди," – деди ва жаннат сари интилиб, жаннат учун амал қилди. Ҳайит куни жон чиқиш вақти яқинлашганда одамларни ҳузуридан чиқиб кетишга буюрди. Улар чиқдилар ва кимнингдир ушбу оятни ўқиганини эшитдилар: "Биз ўша охират диёрини ер юзида зулму-зўравонлик ва бузғунчилик қилишни истамайдиган кишилар учун қилурмиз. Оқибат тақво қилувчи кишиларникидир." Аллоҳ унинг ажрларини мўл қилиб берсин. Унинг мақсади пайғамбаримиз соллаллоҳу алайҳи ва саллам айтганларидек ягона эди: "Ким ғамларни битта ғам — охират ғами — қилса, Аллоҳ таоло унинг дунё ва охират ғамларини аритади."\nЭй олийҳиммат киши, шуни ҳам билгинки, йўлда тўсиқлар ва қоқилиш ҳам бўлади. Агар одам "Сенгагина ибодат қиламиз ва Сендангина мадад сўраймиз." оятининг маъносини билса, бу тўсиқлардан ўта олади. Ибнул Қаййим раҳимаҳуллоҳ айтадилар: "Агар мўмин киши тоғ олдида туриб, шу тоғни жойидан кўчираман, – деса, Аллоҳнинг изни ила кўчириб юборади." Агар юксак ҳимматли, қалбига иймон мустаҳкам ўрнашган киши тоғни талқон қиламан, – деса, агар у "Сенгагина ибодат қиламиз ва Сендангина мадад сўраймиз" оятининг маъносини билса Аллоҳнинг изни ила у тоғни талқон қилади. Шуни ҳам билгинки – Аллоҳ сени ўз паноҳига олсин – бу дунёда қилиш имкони йўқ фақат иккитагина иш бор:\n•\tБиринчиси: Кавний ишларни ўзгартириш. Аллоҳ таоло Қуёшни шарқдан чиқаради. Биз уни ғарбдан чиқара оламизми? Бунинг иложи йўқ.\n•\tИккинчиси: Шаръий ишларни ўзгартириш. Аллоҳнинг динини ўзгартириб ёки алиштириб бўлмайди. Аллоҳ таоло пешин намозини тўрт ракъат қилиб фарз қилган. Биз уни уч ёки беш ракъат қила оламизми? Бўлиши мумкин эмас.\nШу иккаласигина бўлиши мумкин эмас. Бу иккисидан бошқа ҳар қандай нарсанинг иложи бор. Ҳаёт сўқмоқларида борар экансан, "иложсиз" деган сўз фақат ожиз кишиларнинг қомусида бор эканлигини унутма. Билгинки, энг осон амалга ошадиган нарса муваффақиятсизликдир. Йўлингда тўғаноқлар бор эканини ва сен "Сенгагина ибодат қиламиз ва Сендангина мадад сўраймиз. " оятининг маъносини билсанггина улардан ўта олишингни билиб олишинг зарур. Лекин сен йўлингда давом этар экансан, ким учун амал қилаётганингни аниқлаб ол! Аллоҳ учунми ёки бошқаси учунми? Мақсадинг охират саодатими ёки дунёми? Мақсадинг Раҳмоннинг жаннатими ёки ўткинчи дунё ва ундаги ноз-неъматларми? Йўлингни ва ким учун амал қилаётганингни аниқлаб ол!\nБулутлардан ўзмиш ҳимматлар/давоми ›


Осиё чемпионлар лигаси. «С» гуруҳи\n2-тур. 28 февраль, 18:00\n02.Рустамжон Ашурматов, 04.Акром Комилов\n19.Нурилло Тўхтасинов 21.Дилшодбек Аҳмадалиев\nВадим Чемиртан (10)\nДостон Ҳамдамов (43)\nУмар Абдулраҳмон (8, 89-пенальти)\nЛукас Кайо (15)\n29.Ли Мюнг Жу\n90+5' Ўйин тугади. "Бунёдкор" яхши ўйнаб, имкониятни бой берди\n90+3' Эҳҳҳҳ, ҳисобни тенглаштиришимиз керак эди! Шомуродов жарима майдончасига кирди ва... на аниқ зарба берди, на аниқ узатма...\n90+2' Рустам Ашурматов огоҳлантирилди\n90+1' "Бунёдкор"да ўзгариш: Аҳмадалиев ўрнига Жавоҳир Эсонқулов тушди\n89' ГОЛ! Умар Абдулраҳмон, 2:3. Зухуровга имконият қолдирмади\n88' Эҳҳҳ, дарвозамиз томон пенальти... Шукуров жарима майдончаси ичида Кайони йиқитди. Керакмиди шу?\n86' Чемиртан офсайдда қолди\n83' Чап қанотда Чемиртанга нисбатан фол ишлатилди. Ғиёсов етказиб берган узатмани Мичич бош билан дарвоза томон буришга ҳаракат қилди. Аммо ноаниқ\n82' Шукуров тўпни орқароқдаги Ғисовга узатди ва Хуршид тўпни жарима майдончасига етказди. Ҳимоячи тўпни қайтарди\n81' Бурчак тўпи ишладик\n80' Яхши! Умарнинг зарбасидан кейин тўп устун ёнидан ўтиб кетди\n79' Ҳакам дарвозамиз томон жарима зарбаси белгиламоқда. Дарвозагача 25 метрлар бор\n77' Чемиртан олис масофадан наониқ зарба берди\n76' Вууууууҳ! Қарши ҳужумдан фойдаланиб қолишимиз мумкин эди! Шомуродов ўз жарима майдончаси олдида тўни эгаллади ва бутун майдонни босиб ўтиб, Ҳамдамовга узатма берди. Достон тўпни жарима майдончасига етказди, аммо Эйса уни эгаллаб олди. Шомуродов бироз ета олмади\n75' Вуууууҳ! Кайонин ўта хавфли зарбасини Зуҳуров қайтармоқда. Тўп олис тўққизликка кираётганди\n74' "Бунёдкор"да ўзгариш: Ярим ҳимоячи Тўхтасинов майдонни тарк этди. Унинг ўрнига Хуршид Ғиёсов туширилди. Ғиёсов Комиловнинг позициясини ёпиши керак\n71' Кутилмаган ҳолат! Акром Комилов майдондан четлатилди. Ҳозиргина майдонга тушган Асприльяни тўпсиз ҳолатда ҳимоячимиз урди шекилли.\n69' "Ал-Айн"да ўзгариш: Аҳмад Барман ўрнига Данило Асприлья туширилди\n67' Акром Комилов сариқ олди. Хавфли ўйин учун\n66' "Ал-Айн"да ўзгариш: Шамроний ўрнига Аброҳим Диакий тушди\n65' Эҳҳ, Рақиб жарима майдончасига етказилган узатма учун курашда Чемиртан рақибдан тўпни олиб қўйиб, бирга бир вазиятда зарба берди. Тўп олис устун ёнидан ўиб кетди. Боз устига, ҳакам Чемиртан қоидани бузди деб ҳисоблади\n64' Эҳҳ, Чемиртан берган кучли зарба жонли деворга тегиб қайтди\n62' Шундоққина жарима майдончаси ярим айланаси ичида Чемиртанга нисбатан фол ишлатилди. Бундан фойдаланиш керак\n61' ВУУУУУҲ! Ҳамдамов ажойиб имкониятни кўкка совурди! Шомуродов чап қанотдан берган узатмани жарима майдончасининг нариги томонида Ҳамдамов эгаллади ва ёрдамга келган Иброҳимовга пас берди. Жавлон тўпни эгаллаб туриб, жарима майдончаси кириб келган Достоннинг ўзига берди. Афсуски, Ҳамдмов 12-13 метрлардан тўпни юқорига тепиб юборди\n59' Хавфли вазият! Кайо чап томондан жарима майдончасига кирди ва ўткир бурчак остида зарба берди. Муроджон тўпни қабул қилди\n59' Вуууҳ! Умарнинг олис масофадан етказган узатмасидан кейин Шамроний бирга бир вазиятга чиқаётганди, Зуҳуров тўпни эгаллаб олди\n57' Умар Абдулраҳмон олис масофадан ноаниқ зарба берди\n56' Ўнг қанотда белгиланган жарима тўпини Умар Абдулраҳмон жарима майдончамизга етказди. Ҳимоячиларимиз тўпни қайтаришди\n55' ВУУУУУҲ! Эҳҳҳҳҳ! Шомуродов 15 метрлардан дарвоза томон зарба берди. Дарвозабон майдончаси ичида турган Исмоил Аҳмад тўпни қайтарди, тўп эса Чемиртаннинг оёғига тегиб, майдонни тарк этди\n54' "Бунёдкор"да ўзгариш: Алишер Саноев ўрнига Отабек Шукуров туширилди\n53' Эҳҳҳҳ, Чемиртан бирга бир вазиятга чиқиб кетиши мумкин эди, аммо мувозанатни йўқотди ва йиқилиб тушди\n52' Олис масофадан етказилган узатмани Кайо жарима майдончаси ичида дарвоза томон буришга ҳаракат қилди. Тўпни Зухуров эгаллаб олди\n50' Комилов чап қанотдан етказган узатмани ҳимоячи қайтарди\n49' Бурчакдан етказилган узатмага меҳмон футболчиси аниқ зарба бера олмади\n48' Ўнг қанотдан етказилган узатмани Мичич бош билан майдон ташқарисига чиқариб юборди\n45+2' Биринчи бўлим якунланди. Ҳозирча "Бунёдкор" - "Ал-Айн" - 2:2. Танаффус\n45+2' Шамроний 18 метрлардан зарба берди. Зуҳуров тўпни эгаллади\n45+1' Ҳамдамов тўғридан-тўғри дарвоза томон зарба берди. Умар тўпни қайтариб қолди\n45' Оҳо! Аҳмадалиев ўнг қанотдан рақиб жарима майдончасига кираётганида Кайо уни йиқитди. Хавфли жарима зарбаси бўлиши мумкин\n44' Аҳмад Барман сариқ карточка олди\n43' ГООООООООЛ! Достон Ҳамдамов, 2:2! Саноевнинг узатмасидан кейин Чемиртан чап қанотдан олдинга ўтди ва рақиб дарвозабон майдончасига узатма берди. Ҳамдамов ҳимоячини ортда қолдириб, 6 метрдан тўпни дарвозага буриб қўйди!\n38' "Қалдирғочлар" ўнг қанотдан тўпни рақиб жарима майдончасига етказиб беришди. Ҳаводаги курашларда Амирлик футболчилари устунлик қилишмоқда\n36' "Ал-Айн"да ўзгариш: Аҳбобий ўрниг Довуд Али тушди\n34' "Ал-Айн" ҳимоячиси Бандар ал-Аҳбобий йўқ жойдан жароҳат орттириб олди шекилли, уни ёрдамчи машинада майдондан олиб чиқиб кетишди\n32' Саноев жарима тўпини рақиб жарима майдончасига етказиб берди. Ҳимоячи тўпни қайтарди\n31' Чап қанотда Ҳамдамов икки футболчи орасида ўтиб кетишга ҳаракат қилди. Аммо Холид уни йиқитди\n24' ВУУУУУҲ! "Бунёдкор" бурчак тўпини ўйинга киритди, аммо тўпни эгаллаган меҳмонлар тезкор қарши ҳужумга ўтишди. Шамроний бирга бир вазиятга чиқиб кетди, бироқ Ашурматов хавфни бартараф этди!\n23' Вууууҳ! Ҳамдамов чап қанотдан марказ томон сурилди ва жарима майдончаси олдидан зарба берди. Холид Эйса зарбани қайтарди\n22' Жарима майдончасига кириб келган Умарга узатма берилди. Мичич тўпни эгаллаб олиб, хавфни бартараф этди\n21' Меҳмонлар "Бунёдкор"нинг ҳужум ташкил қилишига жиддий қаршилик кўрсатмоқда\n18' Вууууҳ! Ли Мюнг Жу ўнг қанотдан жарима майдончасига кириб келди ва шерикларига узатма беришга ҳаракат қилди. Комилов тўпни қайтариб қолди\n15' ГООЛ! Лукас Кайо, 1:2. Чап қанотдан етказилган узатма натижасида тўп "Бунёдкор" жарима майдончаси ичидаги Кайога келиб тушди ва у 6-7 метрлардан дарвозани ишғол қилди\n10' ГОООООООЛ! Вадим Чемиртан! 1:1! Майдон эгалари чиройли ҳужум орқали гол уришди! Ҳамдамов бирга бир вазиятда берган зарба натижасида тўп устунга тегиб қайтди. Чемиртан эса бош билан дарвозага буриб қўйди!\n8' ГООООЛ! Умар Абдулраҳмон чиройли зарба билан ҳисобни очди. Зуҳуров зарбани қайтара олмади. Афсус\n7' Мезбонлар ўз жарима майдончаси ярим айланаси олдида Умарга нисбатан фол ишлатишди\n5' "Бунёдкор" биринчи рақамли жамоа сифатида ҳужумкор ўйин намойиш қилмоқда\n5' Вуууҳ! Тошкентликлар қисқа паслар орқали рақиб жарима майдончаси атрофига етиб келишди. Сўнгги паллада Саноев зарба бера олмай қолди\n3' Акром Комилов олис масофадан зарба берди. Тўп олис устун ёнидан майдонни тарк этди\n1' Умар Абдулраҳмон жарима тўпини ўйинга киритди. Зуҳуров тўпни эгаллаб олди\n' Осиё чемпионлар лигасининг 2-тури доирасида "Бунёдкор" ўз майдонида БААнинг "Ал-Айн" клубини қабул қилмоқда. Жамоалар майдонга чиқиб келишди


Вардоқда норозилик акцияси бўлиб ўтди\n21 октябр 2021, Тошкент вақти: 10:21\nАфғонистоннинг Вардоқ вилоятида тинч аҳоли вакиллари ўлимига сабаб бўлган халқаро кучлар амалиётига қарши норозилик акцияси бўлиб ўтди.\nРасмийларга кўра, 300дан ортиқ киши вилоятдаги асосий йўллардан бирини ёпиб қўйган ва аксил-Америка шиорларни ҳайқирган.\nБундан бир оз аввал АҚШ ҳарбийларининг Зарин-Хил қишлоғида олиб борган амалиёти чоғида ўч нафар ака-укани отиб ташлагани ва уларнинг отасини ҳибсга олгани тўғрисида хабар тарқатилган эди.\nМаҳаллий полиция ушбу маълумотларни на тасдиқламади, на инкор қилди.\nНАТО қўмондонлиги минтақада рўй берган отишма чоғида толибон жангарилари йўқ қилинган ва уларнинг дала қўмондони қўлга олинганини айтмоқда.


Қашқадарёда ағдарилиб кетган Damas’га ёрдамга келган 2 кишини “КамАЗ” ... - UzNews.uz\n23 февраль, 12:31 216 0\nҚашқадарёда ағдарилиб кетган Damas’га ёрдамга келган 2 кишини “КамАЗ” уриб кетди\nDamas йўлда ётган жисмни четлаб ўтмоқчи бўлиб кескин бурилган ва ағдарилиб кетган. Ёрдамга келган ўткинчилар эса юк машинаси томонидан уриб юборилди.\nЖорий йил 17 февраль куни соат 06:20 ларда Чироқчи туманида Damas машинаси ҳайдовчиси Қаршидан Самарқандга қараб ҳаракатланиб кетаётган вақтда йўлда номаълум жисмни кўради ва уни босиб кетмаслик учун айланиб ўтаётганда ағдарилиб кетади. Бу ҳақда "Замон" кўрсатувида маълум қилинди.\nШундан сўнг машинадаги ҳайдовчи ва йўловчига ёрдам бериш мақсадида бошқа ўткинчилар тўхтайди. Damas’дан ҳайдовчи ва йўловчилар чиқариб олинади. Кўплашиб Damas’ни тиклаб қўйишади. Шу пайт ушбу йўлдан тез ҳаракатланиб келган “КамАЗ” юк машинаси Damas’га ёрдам берган одамлардан икки нафарини уриб юборади.\nОқибатда улардан бири воқеа жойида, иккинчиси шифохонада вафот этади.\nDamas ҳайдовчисининг гувоҳлик беришича, улар машинани тиклаб, йўл четига ўтказаётган пайтда юк машинаси узоқдан тезликни пасайтирмай ҳаракатланишда давом этган. Улар қўл ҳаракати билан “КамАЗ” ҳайдовчисига ишора қилган, аммо фойдаси бўлмаган.\nШунингдек, ўрганишларга кўра, ўша куни “КамАЗ”га меъёрдан ортиқ юк ортилгани, натижада ҳайдовчи машинани тўхтата олмагани аниқланган.\n18 Февраль, Пайшанба 327 0\n18 Февраль, Пайшанба 256 0\n18 Февраль, Пайшанба 195 0\n25 Январь, Душанба 1980 0\n17 Февраль, Чоршанба 384 1\n22 февраль, 13:31 660 0\n23 февраль, 11:13 473 0\n23 февраль, 19:06 443 0\n24 февраль, 09:55 419 0\n23 февраль, 20:32 387 0\n22 февраль, 16:57 284 0


Вақтинча қайд этиш, шахсининг ўзи белгилаган истиқомат жойида бўлиши даврида амалга оширилади.\nВақтинча қайд эттириш учун Ўзбекистон фуқаролари қуйидаги ҳужжатларни тақдим этадилар:\nТурар-жойни сотиб олиш ҳақида шартнома ёки тегишли органлар томонидан берилган ордер,\n3-шакл бўйича ариза,\nЎзбекистон Республикаси фуқароси паспорти,\nТуғилганлик тўғрисида гувохнома – 16 ёшга тўлмаган, ота-оналаридан (васийлар ва хомийлардан) алоҳода яшовчи шахслар учун, Давлат божи тўланганлиги тўғрисида квитанция.\nЖавоб чоп этилган сана\t01. 04. 2011\nПаспортимни муддати тугаб, айрим сабабларга кўра мен вақтида паспортимни алмаштира олмадим. Менга қандай чоралар кўрилади?\nЎзбекистон Республикаси Маъмурий жавобгарлик тўғрисидаги кодексининг 223-моддасига кўра маъмурий жавобгарликка тортилади.\nЮридик ва жисмоний шахсларнинг транспорт воситаларини рўйҳатдан ўтказиш юзасидан аризаларни кўриб чиқиш тартибини тушунтиринг?\nТранспорт воситаларини қайта рўйҳатдан ўтказиш Ўзбекистон Республикаси Вазирлар Маҳкамасининг 1997 йил 26 майдаги 256-сонли қарори асосида амалга оширилади.\nЮридик шахслар транспорт воситаларини рўйхатдан ўтказишда юридик шахснинг давлат рўйхатидан ўтказилганлиги тўғрисидаги гувоҳнома нусхасини тақдим этадилар.\nЯнги ташкил этилган ташкилот ва корхоналарни автохўжаликларни рўйхатдан ўтказиш вақтида транспорт воситаларини сақлаш учун этарли жой майдони (гараж, автосарой) мавжудлиги ёки бундай жой ижарага олинганлиги ҳақидаги шартномадан нусха, ҳудудий ЙҲХХ органи томонидан шу жойнинг кўрикдан ўтказилгани тўғрисидаги даллолатнома тақдим этилади.\nбелгиланган тартибда ариза?\nтехник ҳужжат (қайд этиш гувоҳномаси, техник паспорт, техник талон)?\nкорхона ва ташкилотлар транспорт воситаларининг турган ўрни ўзгаришига асос бўлган ҳужжат (буйруқ, ижара шартномаси, ҳокимлик қарори)?\nтранспортларнинг турган ўрнини ҳудудлардаги ЙҲХБ органлари томонидан кўрикдан ўтказганлиги ҳақидаги далолатнома?\nисми ўзгарганлигини тасдиқловчи ҳужжат (буйруқ, фармойиш, қарор)?\nЕгаси ўзгарганда, қуйидаги ҳужжатлар асосида:\nнотариал идоралари томонидан берилган олди-сотди, ҳадя, айрибошлаш шартномалари, ворислик, мерос ва мулкка эгалик қилиш ҳуқуқини берувчи гувоҳномалар?\nЎзбекистон Республикаси Давлат мулк қўмитаси идоралари томонидан берилган ордер?\nЧетдан келтирилган ва божхона назорати остида турган транспорт воситалари учун божхона идораси томонидан бериладиган махсус гувоҳнома?\nМен шахсий автотранспортимда автохалокатга учрадим. Кимга ва қандай қилиб мурожаат этишим керак?\nЙўл транспорт ходисасига учраганда ҳар бир хайдовчи, худудий Йўл ҳаракати хавфсизлиги хизматига ёки яқин орадаги ички ишлар идораларига хабар бериши керак.\nСолиқ кодексида пенсионерларнинг қонун ҳужжатларида белгиланган солиқ солинмайдиган майдон ўлчами доирасида имтиёз белгиланганлиги қайд этилган. Бу тўғрисида тўлиқроқ маълумот берсангиз?\nЎзбекистон Республикаси Президентининг 2008 йил 29 декабрдаги ПҚ-1024-сон қарорига асосан мулкида солиқ солинадиган мол-мулк бўлган пенсионерлар учун мол-мулк солиғи бўйича солиқ солинмайдиган энг кам миқдор умумий майдоннинг 60 кв. метри ҳажмида белгиланган.\nЯъни, солиқ солинадиган мол-мулки бўлган пенсионерлар учун жисмоний шахсларнинг мол-мулкига солинадиган солиқни ҳисоблаб чиқарганда, мол-мулк солиғи солиқ солинмайдиган энг кам миқдордан ошадиган майдондан тўланади. Бунда солиқ солинмайдиган энг кам миқдор суммасини аниқлаш учун мол-мулкнинг умумий инвентаризация қиймати мол-мулк майдонининг умумий миқдорига бўлинади ва 60 кв. метрга (солиқ солинмайдиган энг кам миқдор) кўпайтирилади. Олинган натижа мол-мулкнинг умумий инвентаризация қийматидан чиқарилади.\nАсосий фаолиятдан ташқари олинган даромаддан қандай солиқлар тўланади (биноларни ижарага беришда, муддати ўтган кредитор қарзларни даромадга олишда)?\nСолиқ кодексининг 355-модда иккинчи қисмига мувофиқ мазкур кодекснинг 132-моддасида кўзда тутилган бошқа даромадлар корхонанинг солиқ солинадиган ялпи тушуми таркибига киритилади ва ягона солиқ тўловчининг асосий фаолият тури учун белгиланган солиқ ставкаси асосида ягона солиқ тўловига тортилади.\nМен яшаётган квартирадан ўтган совуқ сув қувурини ўз хисобимдан алмаштирдим. Чиркат мен қилган сарф-харажатларни коммунал хизмат тўловларига ўтказишни истамаяпти. Сиз қандай маслахат берасиз?\nСиз аввалом бор эски суа қувурларини алмаштиришингиз хақида ширкат билан келишиб олишигиз, кейин таъмирлаш ишлар охирида қилинган ишларни хужжатлаштириш уларга тақдим этишингиз лозим эди. Чунингдек хужжатга қувурларни сотиб олганлигингиз ва бажарилган ишлар учун тўлаган пулингизни тасдиқловчи чекни илова қилинади. “Хусусий уй-жой мулкдорлари ширкатлари тўғрисида”ги Қонуннинг 30 – моддасида айрим ҳолларда ширкат аъзоларининг умумий йиғилиши жой мулкдори томонидан мажбурий бадалларнинг бир қисмини тўлашнинг пул шаклини унинг умумий харажатлардаги иштирокининг бошқа турларига алмаштириш тўғрисида қарор қабул қилиши мумкинлиги кўрсатиб ўтилган.\nУЖМШ ташкил этилмаган уйлар қаровсиз қолиб кетмайдими? Бу уйлар 1991 йилга қурилган уйларни капитал таъмирлаш давлат дастурига кирадими?\n1991 йилгача қурилган барча уйлар, улар ширкатларда бўлиш ёки бўлмаслиганд қатъий назар капитал таъмирлаш давлат дастурига критилади. Хеч бир хужжатда фақат УЖМШ таркибадги уйлар дастурга киритилганлиги айтилмаган. Ушбу дастурнинг биринчи босқичи 2007 йил тугалланган ва у барча қолган уйларни қамраган холда 2010 йилнинг охиригача давом этади.\nҚандай ҳолатларда олиб ўтиладиган маҳсулотлар божхона ва солиқ божларидан озод этилади?\nЖисмоний шахслар томонидан бож тўловисиз олиб кириш нормалари тартибида олиб кириладиган маҳсулотлар божхона ва солиқ тўловидан озод этилади. Бу қуйидаги нормани ташкил қилади:\nМенинг божхонадаги ҳуқуқ ва мажбуриятларимни тушунтирсангиз?\nБожхона декларациясини олмасдан туриб сиз мамлакатга олиб кирмоқчи бўлган маҳсулотлар ва транспорт воситаларини кўриб чиқиш, маҳсулотларни ўлчашингиз, шунингдек бу маҳсулотлардан сиз божхона рухсати билан синов учун намуна олишингиз мумкин. Бунда ҳолатда агар бу намуналар ҳамма маҳсулот Билан бирга ҳисобга олинадиган бўлса, улар учун алоҳида божхона декларацияси тўлдирилмайди. Божхонага келган фуқаро:\nБожхонадан ўтиш тартиб қоидаларига асосан маҳсулотлари декларация қилиш, ва божхона органига декларацияни тақдим этиш?\nБожхона ходимларига ҳужжатларни ва рўйхтадан ўтиш учун керак бўлган ҳар қандай қўшимча маълумот тақдим қилиш?\nБарчса божхона тўловларини тўлаш?\nАКТ бўйича давлат органлари ходимларининг аттестацияси\nДавлат органлари ходимларининг компютер саводҳонлиги бўйича баҳолаш тизимини жорий қилиниши қачон режалаштирилмоқда?\n2011 йил 27 октябрдаги 289-сон Вазирлар Маҳкамасининг қарорига асосан 2012 йил 1 январдан бошлаб давлат ва хўжалик бошқаруви, маҳаллий давлат ҳокимияти органлари ходимларининг компютер саводҳонлиги бўйича баҳолаш тизими жорий қилинади.\nЖавоб чоп этилган сана\t01. 11. 2011\n2011 йил 27 октябрдаги 289-сон Вазирлар Маҳкамасининг қарори нимани белгилайди?\n2011 йил 27 октябрдаги 289-сон Вазирлар Маҳкамасининг қарорига мувофиқ давлат ва хўжалик бошқаруви, маҳаллий давлат ҳокимияти органлари ходимларининг малака ва кўникмаларини ошириш ҳамда ишда компютер техникаси ва ахборот-коммуникация технологияларидан фойдаланиш бўйича меъёрлар тасдиқланди.\nХусусий сўзлашув шоҳобчасида Ип телефондан WЕБ камерадан фойдаланиш учун қандай рухсатнома олиш керак?\n1. Сўзлашув шоҳобчаларида сўзлашув фаолиятлари (телефон сўзлашувлари) юритиш учун хўжалик юритувчи субъект махаллий, шаҳарлараро ва халқаро телекоммуникация тармоқларида хизмат кўрсатиш учун лицензияларига эга бўлиши лозим.\n2. ИП орқали фаолият юритиши учун эса юқоридаги лицензияларга қўшимча равишда маълумотлар узатиш тармоқлари хизматини кўрсатиш фаолиятига лицензия олиши лозим. Бунда ИП оркали телефон сўзлашув фақатгина «Узбектелеком» АК хуқуқига эга (асос: ЎзР ВМнинг 29. 09. 2004й. 453-сон қарори) эканлигини инобатга олиш лозим.\n3. Агар WЕБ камерадан ноанъанавий тарзда сўзлашув учун (ИП-телефония) фойдаланиш назарда тутилса, бунда 2-бандда келтирилган ЎзР ВМнинг қарорига мувофиқ ИП-телефония учун фақатгина «Узбектелеком» АК хуқуқга эгалиги, шунингдек, бошқа хўжалик юритувчи субъектлар «Узбектелеком» АКнинг техник воситалари орқали уланиши белгилаб қўйилганлигини инобатга олиб, хўжалик юритувчи субъектда махаллий, шахарлараро ва халкаро телекоммуникация тармокларида хизмат кўрсатиш, шунингдек, ўз тармоғини ташкил этиш хуқуқисиз маълумотлар узатиш тармоғида хизматлар кўрсатиш фаолиятига тегишли лицензияларнинг мавжудлиги талаб этилади. Саволга қўшимча жавоб олиш истаги туғилса, Агентликнинг лицензиялаш ва стандартлаштириш бўлимига 238-41-14, 238-41-85, 238-41-39 телефонлари орқали мурожаат қилиш мумкин.\nЖавоб чоп этилган сана\t05. 05. 2009\nМуаллифлик ҳуқуқи қандай ҳуқуқларни беради?\nАсарлари муаллифлик ҳуқуқи томонидан ҳимояланадиган муаллифлар ва уларнинг мерошўрларига белгиланган ҳуқуқлар берилади. Улар асардан фойдаланиш ёки келишилган шартларга биноан бошқа шахсларга фойдаланиш учун ҳуқуқ беришга мутлок ҳуқуқ эгалари бўлади. Асар муаллифи қўйидагиларга рўхсат бериши ёки тақиқлаши мумкин:\nуни ҳар қандай шаклда кўпайтириш, масалан ёзув нашри кўринишида ёки овоз ёзиш йўли билан? уни омма олдида ижро этиш, масалан театр пйесада ёки мусиқий асарда?\nуни ёзиб олиш, масалан компакт-дискга, кассеталарга ёки видеотасмага?\nуни узатиш воситалари билан ҳабардор килиш, масалан радио, сим (кабел) ёки спутник алоқаси орқали?\nуни бошқа тилларга таржима қилиш.\nМуаллифлик ҳуқуқи билан ҳимоя қилинадиган санъат ва манъавият асарларнинг кўпларини оммага этқазиш керак (масалан, ёзув нашрлари, овоз ёзуви, филмлар), бу эса пул маблағларини талаб қилади? шунинг учун муаллифлар ушбу бадиий асарларни кўпайтириш ва сотиш учун ҳамма нарсаси йетарли бўлган айрим шахсларга ёки компанияларга ўз асарларига бўлган ҳуқуқларини сотадилар. Бу асарлар учун муаллифлик ҳақининг миқдори кўпинча асардан фойдаланиш ҳажмига боғлиқ бўлади, бу тақдирда муаллифлик ҳақининг ўзи эса роялти деб номланади.\nВОИС нинг тегишли шарнтомаларнинг шартларига кўра, мулкий ҳуқуқларнинг ҳимояси муаллифнинг вафотидан кейин 50 йилгача чегараланган. Миллий қонунчилик бундан ҳам узоқ муддатларни қўйиши мумкин. Чундай тарзда белгинланган қуриқлаш муддатлари муаллифларга ва уларнинг меросхўрларига маълум вақт ичида иқтисодий фойдани олиш имкониятини яратади. Муаллифлик ҳуқуқи соҳасига шахсий номулкий ҳуқуқларни ҳимоялаш ҳам киради, бу эса муаллифликни талаб қилиш ҳуқуқини, муаллиф обрўсига путур этқазадиган ўзгартиришларни асарга киритилишини тақиқлаш ҳуқуқи.\nАсрарнинг муаллифи ёки муаллифлик ҳуқуқининг эгаси ноқонуний сақланган ёки ишлаб чиқарилган ҳимоя қилинадиган асарнинг аслидан олинган контрафакт нусхаларни изини топиш мақсадида биноларни кўриш йўли билан ўз ҳуқуқларини маъмурий ёки суд тартибида амалга ошириши мумкин. Ҳуқуқ эгаси бундай фаолиятни суд орқали тақиқлаши ва моддий фойдани йўқотганлиги натижасида келтирилган зарар учун компенсацияни талаб қилиши ҳамда муаллиф эканлигини эълон қилинишини талаб қилиши мумкин.\nМуаллифлик ҳуқуқи қандай тартибга солинади?\nМуаллифлик ҳуқуқининг ҳимояси ҳеч қандай расмиятчиликларга боғлиқ эмас. Ижодий маҳсулотнинг ҳимояси асар яратилган вақтдан бошланади деб ҳисобланади. Бироқ, кўпгина мамлакатларда муаллифлик ҳуқуқи бўйича миллий идоралари мавжуд, айрим давлатларнинг қонунчилиги эса асарларнинг номини солиштириш ва уларнинг фарқини аниқлаш учун рўйхатдан ўтказиш имкониятини қўллайди.\nИжодий маҳсулот эгаларининг кўпларида муаллифлик ҳуқуқини маъмурий ёки суд тартибида ҳимоя қилиш учун йетарли маблағ бўлмайди, айниқса адабий ва мусиқий асарлардан кундан-кунга фойдаланиш ҳуқуқлари ҳамда ижро этиш ҳуқуқи кенгайганлигини ҳисобга олган ҳолда. Натижада, кў п давлатларда мулкий ҳуқуқларни жамоа бўлиб бошқариш жамиятлари ёки ташкилотлари кенг тарқалмоқда. Бу ташкилотлар маъмурий ва юридик фаолиятининг муҳим тажрибасига таянган ҳолда, ташкилотнинг бирон-бир муаллиф-аъзонинг асарларидан халқаро фойдаланилганлиги учун улардан йиғимлар, роялтини бошқариш ва тақсимлаш каби хизматларни ўз аъзоларига кўрсатади.\nБугун 13 Ноябрь 2019, Чоршанба


Маненинг агенти мижози “Бавария”га ўтишини маълум қилди | Qalampir.uz\nМаненинг агенти мижози “Бавария”га ўтишини маълум қилди\nСпорт\t08 Июнь 16:56 1069\nСенегал терма жамоаси ва “Ливерпуль” ҳужумчиси Садио Маненинг агенти Бьорн Беземер “қизиллар” раҳбариятига мижози “Бавария”га ўтишни истаётганини айтган. Бу ҳақда “Sport Bild” нашри хабар берди.\nМанбага кўра, "Бавария" спорт директори Ҳасан Салиҳамиджич шу ҳафта Англияга бориб, "Ливерпуль" раҳбарияти билан шахсан учрашиб, Маненинг трансферини муҳокама қилади. Сўнгги бир неча кун ичида Салиҳамиджич мерсисайдликлар спорт директори Жулиан Уорд билан фаол алоқада бўлиб турибди.\nАввалроқ, “Бавария” сенегаллик ҳужумчига “Ливерпуль”да бир неча баробар кўп ойлик таклиф қилгани хақида хабар берилганди. Шунингдек, Маненинг ҳамюртлари ҳам футболчининг “қизиллар” сафини тарк этишни исташи ҳақида хабарлар пайдо бўлганди.\nМаълумот ўрнида, Мане 2016 йилда "Саутгемптон"дан 41,2 миллион евро эвазига “Ливерпуль” футболчисига айланганди. Сенегаллик ҳужумчи ўшандан бери “қизиллар” сафида 269 ўйинда майдонга тушиб, 120 та гол урди ва 48 та голли узатмани амалга оширди. Садионинг амалдаги клуби билан шартномаси 2023 йилнинг ёзида якунига етади.\n04 Июль 13:26 81803\n04 Июль 16:52 55427\n05 Июль 18:02 53019\n05 Июль 20:00 50371\n04 Июль 22:12 46748


Путиннинг Украина "бошоғриғи" - BBC O'zbek\nБриджит Кендалл Би-би-си\nПутин ўзи нимани истайди?\nЎтган март ойидаги ҳодисаларга назар ташлайлик. Президент Путин рус аскарларининг иштирокини рад эта туриб, Қримни Россия ҳудудига қўшиб олди.\nУкраина билан чегара ҳудудларига ўн минглаб қўшинлар юборилди.\nЖаноб Путин Виктор Янукович Украинанинг қонуний президенти эканлигини таъкидлади.\nМуваққат Украин ҳукуматини эса нео-фашистлар деб, Киевнинг эрта сайловлар режасини рад этди.\nУстига устак, агарда Украинадаги русийзабонлар хавф остида қолишса, қўшин тортиб бориш билан пўписа қилди.\nУ қўлидаги қудрат мавқеидан гапираётган ва Россиянинг кучини кўрсатиб қўйиш учун ҳар қандай имкониятдан фойдаланаётгандек эди.\nЎша воқеалардан 3 ой ўтиб манзара ўзгача. Путиннинг оҳанги ўзгача… Ҳозирда у нимани истайди?\nImage caption Россия президенти яқин-яқинларгача Украинадаги ҳодисаларга рус аскарлари аралашагнлигини рад этиб келганди.\nЖаноб Путин рус аскарларининг Қримдаги ҳодисаларда иштирокини тан олди. Ҳатто улардан баъзиларини қаҳрамонликлари учун мукофотлади.\nЭнди у Киевдаги ҳукуматни ноқонунуний, дея атамаяпти, янги президент Петр Порошенкони тан олди ва ҳатто у билан тинчлик музокараларига киришди.\nБундан ташқари Украина шарқидаги бўлгинчиларнинг қайта-қайта ёрдам "илтижолари"га қарамай қўшин тортиб бориш "ваъдасини" бажаришга киришмади.\nЖаноб Путин ҳатто май ойида ўтказилган референдумлар ва ўз-ўзини мустақил эълон қилиш уринишларини ҳам қўлламади.\nАксинча,Украина билан чегарага яқин ерга юборилган қўшинлар ортга қайтарилди.\nВа ҳатто кутилмаган равишда парламентга мактуб йўллади… қуролли куч ишлатиш рухсатини бекор қилишни сўради.\nКўринишича, жаноб Путин Қримни қўшиб олиш ортидан юзага келган можарони «бости-бости» қилиш вақти етилганини англагандек…\nЁки жаноб Путин анчайин мураккаброқ ўйинни олиб боряптимикан?\nImage caption Украина шарқидаги баъзи бўлгинчилар умид қилганидек жаноб Путин кўмак бергани йўқ.\nЖаноб Путин учун ортга чекинишга етарлича сабаблар бордек... Қримнинг қўшиб олиниши нисбатан осон ва қонсиз кечгани учун омма томонидан дастакка эга бўлди.\nЛекин Шарқий Украина ўзгача. У ерда қон тўкилмоқда, қурбонлар ва қочқинлар сони ошмоқда.\nБу руслар гувоҳ бўлишни истамаган ва ўз ўғиллари иштирок этишини хоҳламаган урушдир.\nЯъни,жаноб Путин энди ўзини тинчликсевар элчи қилиб кўрсатиши керак.\nБундан ташқари,Украина ҳукуматининг бўлгинчиларга жавоби балки у кутганидан кўра қатъийроқ бўлгандир…\n2008 йилги ҳодисалар эсга олинса, Ғарбнинг ҳам муносабати бу гал "кечиримли" бўлмагандир.\nЎшанда Россиянинг Гуржистон билан қисқа уруши ва Оврўпо Итифоқининг шоша-пиша ўртага тушиши оқибатида Шимолий Осетия ва Абхазия Москва "назорати остидаги мустақил ҳудудлар" бўлиб қолдилар.\nЖаноб Путин бу гал ҳам Оврўпо ўз иқтисодий манфаатларини ўйлаб Россия билан борди-келдига бормаслигига умид қилдимикан?\nАслида Қримнинг аннексияси Ғарбни кўпроқ хавотирга солди. Чунки жаноб Путин ҳудудларни босиб олиш "мазасини" ёқтириб қолдимикан, деган шубҳани уйғотди.\nШунинг учун жавоб ҳам қатъийроқ бўлди.\nБундан ташқари, Ғарб жаноб Путиннинг ҳар бир айтган сўзига ишонмасликни ҳам ўрганди. Ҳозирда унинг янги бир "маскировка"ни уюштиришда гумон қилмоқдалар.\nЯъни,"кўнгиллилар ва хайрихоҳлар" ёрдамида Украина шарқидаги вазиятни беқарорлаштиришга уриниб, айни вақтда Киевни "ўзини босишга" даъват қилмоқда.\nImage caption Гуржистон ва Украинадаги Россия амалларини Ғарб кенгроқ манзаранинг бир қисми сифатида кўрмоқда.\nБундан буёғига кўп нарса жаноб Путиннинг Россия ва руслар жазо чоралари оқибатларини не қадар "хазм қила олиши" чамаларига боғлиқ бўлади, шекилли.\nКўринишича Мосвада бу борада икки хил тахмин бор.\nБир томонда мудофаа ва хавфсизлик тизимидаги миллатчи ва ақидапарастлар дохил кучлар. Улар Ғарбни "душман" дея биладилар ва жорий этилаётган жазо чорларини ўзларининг "куч -қудратларини" намойиш этиш учун имкон сифатида қарайдилар.\nБошқа томонда ғарбпараст либерал ва ислоҳотчилар. Улар Ғарб билан узоқ муддатли келишмовчилик Россиянинг иқтисоди учун фожеали бўлиши мумкинлигини айтадилар.\nПутин ким томонда?\nФикримча, у қалбан аксил-ғарбчиларга яқин... Лекин мантиқан ислоҳотчилар ҳақ эканликларини ҳам тушунади.\nБалки бу қарама-қаршиликдан ўз манфаатига фойдаланиб қолар.\nБир неча йил аввал жаноб Путинннинг дзюдо бўйича мураббийси Би-би-си билан суҳбатда, унинг рақибини адаштириш қобилияти ҳақида айтганди.\nБалким сиёсатда ҳам у шу йўлни қўллар?\nБалки у ҳамма собиқ Шўро республикалари унинг иродасига қарши чиқмайдиган раҳбарлар қўлида бўлишига интилаётгандир.\nАгарда бу мақсадига эришиш имконсиз бўлиб кўринаётган бўлса, у ҳолда ўша мамлакатни заифлашириш йўлини тутаётгандир.\nМасалан Украинадаги каби, оғриқсиз жазо чоралари даражасига қадар амал қилиб, айни вақтда ўзининг 2018 йилги сайловларда ғолиб бўлиш эҳтимолини кўпайтириб олиш йўли биландир?\nБошқа томондан, шарқий Украина ва ёки қаршилик камроқ кутилган бошқа ҳудудларда Россия «буюк давлат» экани ва мамлакат президенти у билан ҳисоблашиш керак бўлган шахс эканлигини намойиш этиб қўйиш йўлида ўз аралашишларини давом эттирар...\nУкраина инқирози: Порошенко тинчлик режасини маълум қилади\nУкраина инқирози: Москва Киевга газ таъминотини тўхтатди


04 июл 2020, Тошкент вақти: 17:03\nЎтган йили дунёнинг турли давлатларида чўчқа гриппи тарқалгани боис, ҳажга келувчилар сонига чеклов қўйилган ва расман, 2,5 миллионга яқин зиёратчининг Ҳаж ибодатини адо этгани хабар қилинган эди.\nБу йил эса зиёратчилар сонининг камида 3¸5 миллион бўлиши ва якшанба куни тонгдан бошланадиган Ҳаж ибодати чоғида зиёратчилар тиқилинчлиги билан боғлиқ муаммолар юзага чиқиши мумкинлигидан хавотирлар айтилмоқда.\nҲозирча Саудия Арабистони Ҳаж вазирлиги бу ҳолат борасида бирор расмий баёнот бергани йўқ.\nАммо Макка ва Мадина шаҳарларидаги вазият ҳақида у ерда истиқомат қиладиган ўзбекистонликлардан бири Абдулла Азим билан суҳбатдан маълум бўлишича, шу кунларда ҳам масжидул Ҳарам атрофида зиёратчилар ниҳоятда гавжум ва намоз вақтларда бу ҳудудларда яқинлашиш қийинлашиб қолган.\n- Одамларнинг кўплиги бу йил бизларга, шахсан менга билингани Ҳарамда одам кўпайиб кетганлигидан билдик шу нарсани. Олдинги йилга қараганда анча кўп. Олдинги йил чўчқа гриппи баҳонасида ëки Ҳарамнинг орқасидаги кўп меҳмонхоналарнинг бузилиши сабаби биланми озроқ одамга рухсат берилган. Бу йил кўп. Йўлларда ҳам текширув қаттиқроқ кетаяпти. Маккага киришда хоҳ Мадинадан бўлсин, хоҳ Риëздан, хоҳ Жиддадан бўлсин кириш олдинги йилга қараганда қаттиқроқ.\nОзодлик: Қандай текширишади? Ким текширади?\n- Масалан мен Мадинадаман. Менинг ўтишимга ҳукумат рухсат бермайди. Ҳаж қилиш учун ҳукуматдан рухсат олишим керак. Шу ернинг халқини ҳам рухсатсиз Ҳажга қўймайди. Рухсат билан бориш ҳам камида 500 доллар миқдорида бўлади.\nОзодлик: Расман шунча пул тўлаш керак.\nОзодлик: Бу йил тахминан қанча одам кутилаяпти? Ўтган йил ўзлари 2-2,5 миллион деб расман эълон қилган эди. Биз кўп ахборот сайтларида кузатаяпмиз “3,5 миллиондан ошиши мумкин” деган тахмин бор.\n- Бўлса бордир. Аниқ сонини айта олмайман. Фақат олдинги йилгидан кўп дея оламан. Вазият ëмонмас яхши. Хизматлар қилинаяпти ҳожиларга ҳукумат томонидан.\nОзодлик: Бу йил одам кўплиги учун назорат кучли-а?\n- Маккага кириш назорати кучли.\nОзодлик: Ҳаж қачон бошланади?\n- Ҳижрий йил бўйича 8 зулҳижжадан бошланади. Якшанба куни бўлади.\nОзодлик: Эрталабдан бошланади-а?\n- Эрталабдан Минога чиқиш бошланади. Эртаси куни Арофат бўлса, индинга Қурбон Ҳайит бўалди. Яъни сешанба куни Қурбон Ҳайит бўлади.